**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Ιουλίου 2025, ημέρα Τετάρτη και ώρα 10.15΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Υγείας «Προστασία των ανηλίκων από προϊόντα καπνού και αλκοόλ – Τροποποιήσεις νόμων 3730/2008 και 4419/2016 - Ρυθμίσεις για μη καπνικά προϊόντα - Ψηφιακό μητρώο ελέγχου προϊόντων καπνού, αλκοόλ και λοιπών μη καπνικών προϊόντων και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστη ο Υφυπουργός Υγείας, κ. Δημήτριος Βαρτζόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπαδόπουλος Μιχαήλ, Παπασωτηρίου Σταύρος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Θρασκιά Ουρανία (Ράνια), Καζάνη Αικατερίνη, Πουλάς Ανδρέας, Τσίμαρης Ιωάννης, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Μανωλάκου Διαμάντω, Κτενά Αφροδίτη, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Κουρουπάκη Ασπασία, Κεφαλά Γεωργία (Τζώρτζια), Μπιμπίλας Σπυρίδωνας, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, ξεκινά η τέταρτη συνεδρίαση της Διαρκούς Επιτροπής Κοινωνικών υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Υγείας «Προστασία των ανηλίκων από προϊόντα καπνού και αλκοόλ – Τροποποιήσεις νόμων 3730/2008 και 4419/2016 - Ρυθμίσεις για μη καπνικά προϊόντα - Ψηφιακό μητρώο ελέγχου προϊόντων καπνού, αλκοόλ και λοιπών μη καπνικών προϊόντων και άλλες διατάξεις».

Βρισκόμαστε στην τέταρτη συνεδρίαση της Επιτροπής μας, τη λεγόμενη β΄ ανάγνωση. Να δώσω οχτώ λεπτά χρόνο στους Εισηγητές και τους Ειδικούς Αγορητές των κομμάτων με τη σχετική ανοχή. Αυτό το έχουμε δείξει εξάλλου στη διαχείριση του χρόνου ως Προεδρείο.

Το λόγο έχει ο Εισηγητής της Πλειοψηφίας, κ. Βασίλειος Γιόγιακας.

**ΒΑΣΙΛΕΙΟΣ ΓΙΟΓΙΑΚΑΣ (Εισηγητής της Πλειοψηφίας):** Κύριε Πρόεδρε, κύριε Υπουργέ, αγαπητοί συνάδελφοι, πέρα από ορισμένες συγκεκριμένες επισημάνσεις και εστιασμένα σχόλια επί των διατάξεων, ένα κύριο επιχείρημα της αντιπολίτευσης για το νομοσχέδιο είναι ότι είναι αποσπασματικό, ότι δεν αντιμετωπίζει τις αιτίες των προβλημάτων, ότι εστιάζει στην καταστολή και την απαγόρευση αντί της πρόληψης. Και ότι έπρεπε να προσανατολίζεται επίσης στην ενημέρωση, την εκπαίδευση και την αγωγή υγείας, με σκοπό να μείνουν οι νέοι μακριά από τον καπνό και το αλκοόλ.

Κανείς δεν διαφωνεί. Πιστεύω ότι τέτοια φαινόμενα πολυπαραγοντικά, όπως τα χαρακτήρισε η συνάδελφος, κυρία Φωτίου, δεν αντιμετωπίζονται και δεν μπορούν να αντιμετωπιστούν μόνο με μια κανονιστική πράξη, με έναν νόμο και ένα άρθρο, που θα έλεγε κάποιος. Επιδιώκεται να αντιμετωπιστούν με συνδυασμένες πρωτοβουλίες από διάφορους οργανισμούς της δημόσιας διοίκησης, της κοινωνίας πολιτών, ακόμα και της αγοράς σε διαφορετικά πεδία της κοινωνικής ζωής. Απαιτούνται, επομένως, στρατηγικές, προγράμματα, δράσης.

Αυτές οι πρωτοβουλίες, αυτές οι συνδυασμένες προγραμματισμένες ενέργειες, δεν είναι το αντικείμενο του συγκεκριμένου νομοθετήματος που συζητούμε. Εδώ ισχύει, κυρίες και κύριοι συνάδελφοι, το αντίθετο. Αυτός ο νόμος ανήκει στις δράσεις, στις προτεραιότητες. Είναι ένα από τα εργαλεία που επιστρατεύονται στο πλαίσιο ενός σχεδίου δράσης και της υλοποίησης μιας στρατηγικής. Για να χρησιμοποιήσω κάποια ορολογία της Aντιπολίτευσης, είναι νόμος μέρος μιας ολιστικής, μιας ολοκληρωμένης προσέγγισης. Και αφού είναι μέρος αυτής της ολιστικής προσέγγισης δεν μπορεί να την εμπεριέχει.

Για να πάω τώρα στην ουσία του σχολιασμού για πρόληψη, αγωγή υγείας, προγράμματα κ.λπ., γίνονται πράγματα στο πλαίσιο κάποιου εθνικού σχεδιασμού, γιατί εδώ δεν άκουσα κάτι από την Αντιπολίτευση. Είναι σαν να μην έχει γίνει τίποτα μέχρι σήμερα, ενώ τα τελευταία έξι χρόνια, και η αντιμετώπιση της κατανάλωσης αλκοόλ και καπνού να ξεκινά από αυτό το νομοσχέδιο.

Να θυμίσω, λοιπόν, ορισμένα. Τον Νοέμβριο του 2019 η Κυβέρνηση της «ΝΕΑΣ ΔΗΜΟΚΡΑΤΙΑΣ» παρουσίασε το πρώτο Εθνικό Σχέδιο Δράσης Κατά του Καπνίσματος, με μέτρα και στρατηγικές, με απώτερο σκοπό να διαμορφωθεί μια αντικαπνιστική κουλτούρα στη χώρα μας και να μειωθεί ο αριθμός των καπνιστών.

Έχουμε στο πλαίσιο του σχεδίου αυτού νομοθετικές πρωτοβουλίες. Ο ν. 4633/2019, που εισάγει νέες αντικαπνιστικές ρυθμίσεις και ο ν.4715/2020, που υιοθετεί τη στρατηγική της μείωσης της βλάβης από το κάπνισμα. Έχουμε παρεμβάσεις σε σχολεία, όπως το πρόγραμμα «HEART II» και επικοινωνιακά project. Έχουμε την τηλεφωνική γραμμή που ξεκίνησε πρόσφατα, το «1135», μέσω της οποίας παρέχονται συμβουλές από ειδικούς σε όσους θέλουν να κόψουν το κάπνισμα.

Έχουν ενισχυθεί τα Ιατρεία Διακοπής Καπνίσματος. Έχει γίνει εκπαίδευση επαγγελματιών υγείας και καμπάνιες ενημέρωσης, μέσω συνεργασιών με φορείς και πρόσωπα, διαμορφωτές της κοινής γνώμης. Μπορεί να μην είμαστε ακόμα ψηλά σε ποσοστό καπνιστών στον γενικό πληθυσμό, αλλά οι δράσεις έφεραν αποτελέσματα. Ο επιπολασμός του καπνίσματος στη χώρα μας μειώθηκε κατά 6 ποσοστιαίες μονάδες σε μόλις τρία χρόνια, από 42% το 2020, στο 36% το 2023.

Αυτό λένε τα πιο πρόσφατα στοιχεία του Ευρωβαρόμετρου του 2024. Έχουμε το Εθνικό Πρόγραμμα Μείωσης της Εξάρτησης και της Κατανάλωσης Αλκοόλ με εκπαιδευτικά προγράμματα στα σχολεία μέσω του Ινστιτούτου Εκπαιδευτικής Πολιτικής, με ενίσχυση των κέντρων αποκατάστασης και της τηλεφωνικής συμβουλευτικής υποστήριξης, με στοχευμένες παρεμβάσεις για ειδικές ομάδες του πληθυσμού, μεταξύ αυτών και οι νέοι, και τη συνεργασία του Υπουργείου Υγείας με την Ένωση Επιχειρήσεων Αλκοολούχων Ποτών για την υπεύθυνη κατανάλωση και την προστασία των ανηλίκων, συνεργασία που έχει γεννήσει τη δυναμική καμπάνια «Rethink Drink» με έναν από τους βασικούς άξονες τη μηδενική κατανάλωση αλκοόλ από ανηλίκους. Αυτές δεν είναι συνέργειες στο πλαίσιο μιας δράσης ευαισθητοποίησης ή μήπως πειράζει όταν συμμετέχει και ο ιδιωτικός τομέας;

Να πω, επίσης, ότι οι δράσεις, τόσο για την αντιμετώπιση του καπνίσματος, όσο και των βλαπτικών συνεπειών από την κατανάλωση αλκοόλ είναι μέρος της τρέχουσας Εθνικής Στρατηγικής Δημόσιας Υγείας. Επομένως, κυρίες και κύριοι συνάδελφοι, ας μην προσποιούμαστε ότι όλα ξεκινούν από το μηδέν και ότι όλα όσα χρειάζονται σε επίπεδο ενημέρωσης, αλλαγής αντιλήψεων, στάσεων και συμπεριφορών έπρεπε να περιλαμβάνονται σε αυτό το σχέδιο νόμου. Υπάρχουν σχέδια και γίνονται πράξη. Μάλιστα, ο κ. Βαρτζόπουλος είπε ότι αναμένεται ένα αντίστοιχο Εθνικό Σχέδιο για την Αντιμετώπιση των Εξαρτήσεων.

Τι είναι, λοιπόν, αυτό που έρχεται να ρυθμίσει περαιτέρω το νομοσχέδιο; Γιατί ακούσαμε πολλά είναι αλήθεια για απαγορεύσεις, αυστηροποίηση και λοιπά. Αλλά δεν ακούσαμε το πιο σημαντικό, ότι ρυθμίζει πιο αυστηρά, πιο συνεκτικά την πλευρά της προσφοράς, είτε αυτό σημαίνει πώληση, είτε διάθεση με οποιονδήποτε τρόπο, ενώ η πλευρά της ζήτησης μπορεί να επηρεαστεί πιο αποτελεσματικά μέσα από την αλλαγή και την υιοθέτηση νέων συνηθειών. Η προσφορά μπορεί να περιοριστεί μέσω πιο αυστηρών απαγορεύσεων και κυρώσεων, μέσω πιο εντατικών ελέγχων και πιο ολοκληρωμένης εποπτείας της προσφοράς, μέσω της διεύρυνσης και του σαφούς ορισμού των προϊόντων που εμπίπτουν στις ρυθμίσεις, με νέα διοικητικά εργαλεία, δομές και μηχανισμούς.

Διαφωνεί, λοιπόν, κανείς ότι με τον περιορισμό της προσφοράς μπορεί να μειωθεί η έκθεση των ανηλίκων στον καπνό και το αλκοόλ και να προστατευθεί η υγεία τους; Θεωρώ πως όχι. Διεκδικεί το νομοσχέδιο, όπως περιγράφεται στους σκοπούς του, «δάφνες» συνολικής αντιμετώπισης των προβλημάτων; Προφανώς και όχι. Προκαλεί, επομένως, απορία η επιφυλακτική στάση της Αντιπολίτευσης με το επιχείρημα αυτό, όπως απορία προκαλεί η τάση να ανακαλύπτει ένα πρόβλημα για κάθε λύση, αναβάλλοντας κάθε προσπάθεια βελτίωσης μιας κατάστασης στο όνομα μιας μελλοντικής ιδανικής λύσης.

Έχοντας αυτά κατά νου, κυρίες και κύριοι συνάδελφοι, θα έλεγα να φέρουμε το παρόν νομοθέτημα στα πραγματικά του μέτρα και να το δούμε ως ένα ακόμα βήμα μιας ευρύτερης προσπάθειας, μιας σειράς πολιτικών μέτρων και δράσεων που είναι ήδη σε εξέλιξη και που όλα αυτά μαζί, συνεργατικά και σωρευτικά, επιδιώκεται να πετύχουν ακόμα περισσότερα αποτελέσματα στην αντιμετώπιση αυτών των βλαπτικών συνηθειών από τα ανήλικα άτομα και από τον γενικό πληθυσμό ειδικότερα. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κ. Γιόγιακα και για τα 8 λεπτά της τοποθέτησής σας.

Τον λόγο έχει η Εισηγήτρια της Μειοψηφίας, κυρία Ουρανία (Ράνια) Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Ευχαριστώ, κύριε Πρόεδρε. Αγαπητοί συνάδελφοι, κύριε Υπουργέ, αφού μας εγκαλέσατε, τα κόμματα της Αντιπολίτευσης εννοώ, κατά τη συζήτηση επί της αρχής, ότι τα όσα επισημαίνουμε κυρίως σε ό,τι αφορά την πρόληψη είναι άσχετα με το σχέδιο νόμου και μας καλέσατε να τοποθετηθούμε επί των άρθρων του, αφού κατά την ακρόαση των φορέων ενισχύθηκε η άποψή μας ότι το παρόν νομοσχέδιο δεν προστατεύει επαρκώς τους ανήλικους από τη χρήση καπνικών και μη προϊόντων και την κατανάλωση αλκοόλ, όπως προσπαθείτε να μας πείσετε, αφού στην κατ’ άρθρον συζήτηση δεν απαντήσατε για αυτά που σας προτείναμε και για όλα όσα ζητήσαμε διευκρινίσεις, στη σημερινή τελευταία συνεδρίαση της Επιτροπής θέλω να ξεκινήσω την τοποθέτησή μου από την ερώτηση που μας απηύθυνε ο κύριος Υφυπουργός κλείνοντας την κατ’ άρθρον συζήτηση.

Μας ρώτησε, «η πρόληψη αναιρεί την ανάγκη υπάρξεως απαγορεύσεων και αυστηράς νομοθεσίας τιμωρητικής φύσεως;». Υπερθεματίσατε, μάλιστα, κύριε Υπουργέ, λέγοντας, «δηλαδή αν το γενικεύσουμε και φύγουμε μόνο από την απαγόρευση αυτής της συγκεκριμένης κατηγορίας παραβατικών πράξεων, πιστεύετε αν υπάρξει πρόληψη της εγκληματικότητας θα πρέπει να καταργήσουμε τον Ποινικό Κώδικα»; Θα σας το ξαναπούμε λοιπόν. Τα μέτρα καταστολής στα οποία με κάθε ευκαιρία καταφεύγετε δίχως παγιωμένη κουλτούρα πρόληψης, δεν μπορούν να είναι αποτελεσματικά, καθώς η εστίαση πρέπει να βρίσκεται ακριβώς και πρωτίστως στην αιτία για την οποία οι νέοι οδηγούνται στη χρήση αλκοόλ και καπνού και γιατί δεν θα έπρεπε να συνηθίσουν ή να ξεκινήσουν τη χρήση τους, η οποία λειτουργεί εξαιρετικά βλαπτικά στη σωματική και ψυχική τους υγεία.

Το ίδιο δεν κάνατε και πριν από λίγο καιρό; Δεν καταφύγατε και πάλι σε μέτρα αυστηροποίησης των ποινών, στην τιμωρία και τις αποβολές για την αντιμετώπιση της βίας μεταξύ των ανηλίκων και τον σχολικό εκφοβισμό και μετά τα πήρατε πίσω, ως αποτυχημένα; Γνωρίζετε πολύ καλά ότι η προστασία των ανηλίκων από τον καπνό, τα υποκατάστατα του και το αλκοόλ είναι ένα πολύ παραγοντικό ζήτημα και προϋποθέτει συνέργειες μεταξύ Υπουργείων. Το νομοσχέδιο αυτό έχει ένα δομικό λάθος, έχει απαγορεύσεις, αλλά δεν έχει ταυτόχρονα μέτρα για την πρόληψη και μένει μόνο στο σχεδιασμό του ΕΟΠΑΕ και όπως πολύ σωστά τόνισε και ο Αντιπρόεδρος του Σωματείου Εργαζομένων στα Κέντρα Πρόληψης η αυστηροποιήση των ποινών χωρίς κοινωνική υποστήριξη και ουσιαστική πρόληψη, οδηγεί στη γιγάντωση της παρανομίας, στην ενίσχυση της υποκουλτούρας και κυρίως στον στιγματισμό των ίδιων των νέων που υποτίθεται ότι προστατεύουμε.

Από το παρόν νομοσχέδιο απουσιάζουν παντελώς στοχευμένες, ολοκληρωμένες δράσεις πρόληψης. Μας είπατε πως αυτές συμπεριλαμβάνονται σε σχέδια δράσης, και σας ρωτώ. Η πρόληψη δεν οφείλει να διαπνέει το σύνολο ενός νομοσχεδίου, να ενυπάρχει στη φιλοσοφία του; Δεν απαιτεί στρατηγική, τρόπους χρηματοδότησης και σαφή καθορισμό χρονικού πλαισίου και χρονοδιαγραμμάτων; Θα επιμείνω, λοιπόν, στην ανάγκη να συμπληρωθεί το παρόν νομοσχέδιο με διατάξεις που θα προβλέπουν εκστρατείες ενημέρωσης για τις βλαπτικές συνέπειες του καπνού και του αλκοόλ, την ένταξη Προγραμμάτων Πρόληψης σε όλες τις βαθμίδες εκπαίδευσης με την ενίσχυση των κοινωνικών μαθημάτων, της αισθητικής αγωγής και του αθλητισμού, έχοντας παράλληλα διασφαλίσει την αυστηρή απαγόρευση του καπνίσματος στα σχολεία και αυτό δεν αφορά μόνο στους μαθητές, αλλά και στους εκπαιδευτικούς και το λοιπό προσωπικό.

Διότι γνωρίζουμε όλοι, δυστυχώς, πολύ καλά τι συμβαίνει στα σχολεία μας και η πραγματικότητα είναι πολύ διαφορετική από αυτή που ελπίζουμε. Την κατάρτιση, λοιπόν, και υποστήριξη εκπαιδευτικών καθώς και την ουσιαστική στήριξη γονέων, κηδεμόνων και φροντιστών. Την συνεργασία με ειδικούς στην ψυχική υγεία, ώστε να καλύπτονται οι πραγματικές ανάγκες των εφήβων. Μόνο έτσι η προσπάθεια προστασίας των ανηλίκων μπορεί να αποκτήσει στέρεες βάσεις και αποτελεσματικότητα σε βάθος χρόνου, και μόνο αν πίσω από κάθε νομοθετική ρύθμιση υπάρχει ένα όραμα.

Έχετε εσείς κάποιο όραμα για ένα άκαπνο μέλλον, για παράδειγμα; Δεν είναι μόνο η ενίσχυση των Ιατρείων Διακοπής Καπνίσματος για τα οποία αδιαφορείτε. Τα κράτη-μέλη της Ευρωπαϊκής Ένωσης ενέκριναν τη σύσταση της Κομισιόν για επέκταση του μέτρου απαγόρευσης του καπνίσματος και σε εξωτερικούς χώρους, απαγόρευση που δεν αφορά μόνο στο παραδοσιακό τσιγάρο, αλλά και στα νέα προϊόντα καπνού ή ατμίσματος. Οι εξωτερικοί αυτοί χώροι περιλαμβάνουν ανοιχτούς χώρους των καφετεριών, βεράντες, πισίνες ή παραλίες. Θέλω να σταθώ στο κάπνισμα στις παραλίες, όχι μόνο επειδή συχνάζουν παιδιά νέοι και άλλες ευάλωτες ομάδες, αλλά και για όλα αυτά τα δεδομένα που έφερε στην κουβέντα μας ο Πρόεδρος της Ελληνικής Αντικαρκινικής Εταιρείας και τα στοιχεία ότι στη χώρα μας πετάγονται 14,5 δισεκατομμύρια αποτσίγαρα στο περιβάλλον, καταλήγουν στη θάλασσα, είναι πλαστικά, είναι τοξικά, είναι τοξικά απόβλητα.

Θα πρέπει αγαπητοί συνάδελφοι να δούμε την απαγόρευση αυτή και βέβαια και σε εξωτερικούς χώρους σχολείων, φροντιστηρίων, γυμναστηρίων, αθλητικών εγκαταστάσεων και χώρων πολιτισμού που συχνάζουν ανήλικοι. Έχετε κάποιο όραμα για το πώς θα είναι εύκολα προσβάσιμη η υγιής επιλογή; Δεν φαίνεται κάτι τέτοιο. Επίσης, όπως ανέφερα και στις προηγούμενες εισηγήσεις μου, δεν γίνεται καμία ουσιαστική σύνδεση της κατανάλωσης προϊόντων καπνού και αλκοόλ ή και των εξαρτήσεων με την ψυχική υγεία, κυρίως των παιδιών και εφήβων και τη συμπεριφορική και ψυχοκοινωνική τους ανάπτυξη. Προτείναμε, ως “ΠΑΣΟΚ - Κίνημα Αλλαγής”, συγκεκριμένες προσθήκες, ώστε να ενισχυθεί ο ψυχοκοινωνικός χαρακτήρας της πρόληψης. Δεν μας απαντήσατε αν προτίθεστε να τις κάνετε δεκτές.

Για την υλοποίηση, δε, των ρυθμίσεων που φέρνετε προς ψήφιση, προτείνετε τη χρήση ψηφιακών εργαλείων και θα ήθελα να σταθώ σε αυτό. Δεν αμφισβητούμε ότι η ψηφιακή μετάβαση του Κράτους και η διασφάλιση διαλειτουργικών, διαφανών και προσβάσιμων υπηρεσιών δεν είναι πλέον τεχνοκρατική επιλογή αλλά θεσμική και κοινωνική αναγκαιότητα. Όμως κάθε νέο θεσμικό πλαίσιο που δημιουργεί ή αξιοποιεί πληροφοριακά συστήματα οφείλει να λειτουργεί στη βάση τεσσάρων αρχών. Διαλειτουργικότητα, προσβασιμότητα, διαφάνεια και προστασία των δικαιωμάτων του πολίτη. Αν πραγματικά, λοιπόν, θέλετε να υπηρετήσετε ουσιαστικά τον σκοπό του παρόντος νομοσχεδίου, απαιτείται η ενσωμάτωση σύγχρονων ψηφιακών εργαλείων με σαφές θεσμικό, τεχνικό και λειτουργικό υπόβαθρο.

Προς την κατεύθυνση αυτή, εμείς για παράδειγμα προτείνουμε στο άρθρο 4, που επιχειρεί να θεσπίσει την απαγόρευση διάθεσης προϊόντων καπνού και αλκοόλ σε ανηλίκους, χωρίς όμως να προσδιορίζει επαρκώς το μηχανισμό επαλήθευσης της ηλικίας, να εισαχθεί υποχρεωτική ψηφιακή επαλήθευση μέσω gov.gr, wallet ή kids wallet, διασφαλίζοντας ανωνυμία και τεχνική υλοποίηση, χωρίς παραβίαση προσωπικών δεδομένων. Kαι να αντιμετωπιστεί επίσης το κόστος συμμόρφωσης με προτάσεις επιδότησης και ενίσχυσης με αναβάθμιση POS και τεχνικής υποστήριξης για τα καταστήματα.

Στις διατάξεις των άρθρων 37 και 38 που ορίζουν τη δημιουργία ψηφιακού μητρώου, χωρίς όμως να προβλέπει τη διαλειτουργικότητα με άλλες βάσεις δεδομένων ή η αξιοποίησή του για επιτήρηση δημόσιας υγείας, προτείνουμε σύνδεση με ΑΑΔΕ, Υπουργείο Οικονομικών, καθώς και διασύνδεση με τη BI-Health και άλλα συστήματα επιδημιολογικής ανάλυσης. Ειδικότερα δε, η διάταξη στο άρθρο 38, παράγραφος 6, που προβλέπει τη δημοσιοποίηση των στοιχείων του ψηφιακού μητρώου, αλλά δεν καθορίζει τη μορφή, την έκταση ή την υποχρεωτικότητα δημοσίευσης, θα πρέπει να τροποποιηθεί ώστε να προσθέτει σαφήνεια ως προς τον τύπο των δεδομένων, τη συμμόρφωση με τον νόμο περί ανοικτών δεδομένων του ν.4727/2020, τις μορφές δημοσίευσης. Παραδείγματος χάρη CHV, JSON API, ώστε να συμβάλλει στην ενίσχυση της διαφάνειας και της επαναχρησιμοποίησης.

Ως προς το άρθρο 39, η υποχρέωση ελέγχου ταυτότητας για πώληση σε ανηλίκους δεν συνοδεύεται από πρόληψη για ψηφιακά μέσα. Εμείς προτείνουμε να εισαχθεί η δυνατότητα χρήσης eID, gov.gr wallet ή kids wallet, με διασφάλιση ιδιωτικότητας μέσω ανωνυμoποιημένων tokens, πλήρη τεχνική και νομική τεκμηρίωση, κάλυψη και για σημεία πώλησης χωρίς φυσική παρουσία. Θα πρέπει σε όλα αυτά το Υπουργείο Ψηφιακής Διακυβέρνησης να επιδείξει πολύ προσοχή.

Για τις λοιπές επισημάνσεις επί των βασικών διατάξεων του νομοσχεδίου, μας δήλωσε ρητά ο κύριος Γεωργιάδης, σχετικά με το αλκοόλ και τα καπνικά και μη προϊόντα, ότι η απαγόρευση είναι καθολική. Υπήρχε μια αμφιβολία, τόσο από τα κόμματα της αντιπολίτευσης, όσο και από τους φορείς, ως προς τη συμπερίληψη ή μη των προϊόντων με τις αρωματικές γεύσεις. Θα πρέπει ωστόσο αυτό να είναι σαφές και στη γραμματική διατύπωση του νόμου, ώστε να μην επιδέχεται παρερμηνειών κατά την εφαρμογή του.

Επίσης, ενώ στη διαβούλευση είχατε εντάξει ρυθμίσεις και για τη χρήση κάνναβης, στο παρόν νομοσχέδιο έχουν αποσυρθεί. Επειδή, όμως, υποτίθεται ότι μιλάμε για την προστασία των ανηλίκων, πρέπει να μας πείτε τι ακριβώς θα κάνετε. Περιμένουμε, δε, να μας πείτε με ποιον τρόπο θα δημιουργηθούν δικλίδες ασφαλείας, ώστε να αποτραπεί ο κίνδυνος ανάπτυξης ενός χώρου έκνομης συμπεριφοράς προς εκμετάλλευση των ανηλίκων, κίνδυνος πλαστών ταυτοτήτων, χρήση ταυτοτήτων άλλων, παρεμπόριο καπνικών προϊόντων και αλκοόλ. Περιμένουμε να μας πείτε και ποια μέτρα θα λάβετε για τη διαφήμιση των εν λόγω προϊόντων, και για τη λεγόμενη γκρίζα διαφήμιση.

Σας επισημαίναμε διάφορα άλλα σημεία που χρήζουν τροποποίησης. Για παράδειγμα, στο άρθρο 7, προβλέπεται η απαγόρευση του καπνίσματος στα πάσης φύσεως αυτοκίνητα ιδιωτικής και δημοσίας χρήσης όταν επιβαίνουν ανήλικοι κάτω των 12 ετών. Για αυτούς πάνω από 12 έτη; Και φυσικά, έστω και τώρα, περιμένουμε την απόκρισή σας σε όλα αυτά που σας επισημάναμε σχετικά με τα ετερόκλητα άρθρα που φέρνετε προς ψήφιση που αφορούν στο Υπουργείο Υγείας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Ειδικός Αγορητής της Κ.Ο. ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ).** Ευχαριστώ, κύριε Πρόεδρε. Με την ευκαιρία του στοιχείου αυτού της γόπας και του αποτσίγαρου, που ανέρχεται κατά δισεκατομμύρια και πάει στη θάλασσα, όπως ανέφερε ο Πρόεδρος, δεν θυμάμαι, της Επιστημονικής Εταιρείας, της Καρδιολογικής Εταιρείας θαρρώ, της Αντικαρκινικής, το οποίο είναι ένα και σημαντικό στοιχείο, αλλά και τραγικό. Προ ημερών, ως Επιτροπή Κοινωνικών Υποθέσεων, τόσο ο κ. Στύλιος όσο και ο κ. Τσίμαρης και εγώ, επισκεφθήκαμε τη Βαρσοβία, την Πολωνία, μα δεν είδαμε γόπα πουθενά εκεί, ούτε σε δρόμο, ούτε σε γωνιά, ούτε σε άκρη, ούτε σε κέντρο, ούτε σε απόμερο, ούτε πουθενά. Άραγε, τι μοντέλο εφαρμόζουν εκεί; Και εδώ, όπου να στρίψεις και στο πιο καθαρό μέρος – που δεν υπάρχει, τέλος πάντων, ας το πούμε – στο πιο καθαρό μέρος της χώρας μας ή της πόλεως εδώ της Πρωτεύουσας το αποτσίγαρο δεν θα λείπει πάντως. Είναι μόνιμο στοιχείο, σε παραλίες και ούτω καθεξής.

Άρα, αυτό μάλλον, κύριε Υπουργέ, θα πρέπει να μας κινητοποιήσει ιδιαιτέρως απ’ ότι φαντάζομαι και να μας ευαισθητοποιήσει αναλόγως. Φτάσαμε σήμερα αισίως στην 4η και τελευταία συνεδρίαση της Επιτροπής και ολοκληρώνουμε σήμερα την επεξεργασία του παρόντος νομοσχεδίου. Αφού ακούστηκαν και οι Εισηγήσεις των κομμάτων, αλλά και οι εξωκοινοβουλευτικοί φορείς, το συμπέρασμα είναι ότι για νιοστή φορά η Κυβέρνηση Μητσοτάκη τρέχει πίσω από τα γεγονότα, τα οποία αντιμετωπίζει με όρους επικοινωνίας και συγκάλυψης, θα έλεγα.

Να κάνω και μια παρένθεση εδώ. Τι σημαίνει επικοινωνία; Γιατί θα μου πείτε, όλο αυτό λέτε. Διατυμπανίζατε προ καιρού ότι όσοι πάνε στην ειδικότητα της Παθολογίας θα πάρουν και 40 χιλιάρικα. Μα, όσοι έχουν πάει στην ειδικότητα της Παθολογίας και περιμένουν τα 40 χιλιάρικα ή την πρώτη δόση, δεν έχουν πάρει φράγκο, και ευλόγως με ρωτάνε, «ποιον κοροϊδεύετε ρε παιδιά;» και μας φέρνει και όλο το πολιτικό σύστημα συμπαρασύρεται σε αυτό. Πάνε οι γιατροί στα απογευματινά χειρουργεία, υποτίθεται θα χρηματοδοτηθούν από το Ταμείο Ανάκαμψης, δεν έχουν πάρει φράγκο και αυτοί, τα σταματάνε και αυτοί. Λένε, «τι γίνεται, ποιόν κοροϊδεύετε;».

Γιατί τα κάνουμε όλα αυτά; Για να ακουστούν ωραία στην τηλεόραση και στα πάνελ, ή για να έχετε επιχειρήματα οι κυβερνητικοί βουλευτές που βγαίνουν. Δεν λύνονται έτσι τα ζητήματα, γιατί «ο ψεύτης και ο κλέφτης το πρώτο χρόνο χαίρονται». Μετά θα πιαστούν, όπως χαρήκανε και με τον ΟΠΕΚΕΠΕ, αλλά να που πιάστηκαν. Τέλος πάντων, ας συγχωράμε την Ευρωπαϊκή Εισαγγελία που πιάστηκαν, γιατί αλλιώς δεν θα πιάνονταν κανένας σε αυτόν το τόπο που ζούμε. Δεν υπάρχει, λοιπόν, καμία απολύτως διάθεση ουσιαστικής αντιμετώπισης των προβλημάτων και απορώ αν όντως τα θεωρείτε κοινωνικά προβλήματα όλα αυτά που συζητάμε ή απλώς ατομική ευθύνη του καθενός και της καθεμιάς ξεχωριστά.

Αν δούμε πως έχει επιχειρήσει να διαχειριστεί όλες τις κρίσεις από το 2019 έως σήμερα η Κυβέρνηση, τότε καταφέρνετε σαφώς, η νεοφιλελεύθερη ιδεολογία σας, που δεν είναι άλλη από την ατομική ευθύνη, την εκμηδένιση του κοινωνικού κράτους και φυσικά την ασυδοσία της αγοράς, όπου είδαμε το άκρον άωτον στην πανδημία. Για αυτό έχετε μετατρέψει την Ελλάδα σε ζούγκλα, για αυτό πιστεύετε στο δίκαιο της πυγμής, στη καταστολή, την αστυνόμευση και τις τιμωρίες.

Δεν θα επεκταθώ παραπάνω τώρα, θα τα πω και στην Ολομέλεια, διότι κάθε νομοσχέδιο που φέρνετε, κύριε Υπουργέ, είναι ιδεολογικά φορτισμένο και εμποτισμένο και με νεοδεξιές, αλλά και τεχνολαϊκιστικές εμμονές τού πέραν ημών ατλαντικού νεοφιλελευθερισμού, που φυσάει και μάλιστα είναι και δυνατός αέρας και ουσιαστικά σας παίρνει εσάς όλους και σας διαποτίζει κιόλας.

Ρώτησε ο κ. Βαρτζόπουλος, «η πρόληψη αναιρεί την ανάγκη ύπαρξης απαγορεύσεων και αυστηράς νομοθεσίας τιμωρητικής φύσεως;» και μάλιστα με έντονο ύφος και απονομολόγησε το βαθύ ιδεολογικό πυρήνα και αυτού του νομοσχεδίου και βεβαίως της Νέας Δημοκρατίας του κυρίου Μητσοτάκη. Τιμωρία και όχι προστασία, αυστηρότητα ως μηχανισμός πρόληψης και φυσικά οπισθοδρόμηση σε αντιδραστικές αναχρονιστικές και αποτυχημένες πολιτικές αντεγκληματικής πολιτικής, που θα τις χαρακτήριζαν προνεωτερητικές. Ανέφερε – και μου κάνει εντύπωση, αν και ψυχίατρος και καλός ψυχίατρος – το νόμο Παρασκευόπουλου, βασικό χαρτί του αντιΣΥΡΙΖΑ μετώπου, που το εκμεταλλευτήκατε στο έπακρο όλο αυτό το διάστημα μέχρι τώρα, αγνοώντας φυσικά το πόσο προοδευτικός και δημοκρατικός υπήρξε αυτός ο νόμος.

Επιμένω και ξέρω τι λέω κύριε Υπουργέ, διότι ήταν προϊόν σοβαρής και εμβριθούς επιστημονικής δουλειάς, αντίθετα με τις 12 τροποποιήσεις, που δίχως καμία Νομοπαρασκευαστική Επιτροπή επέφερε η Κυβέρνηση Μητσοτάκη στον Ποινικό Κώδικα, και οι 12 με μοναδικό στόχο την αυστηροποίηση των ποινών, ως σπασμωδική και λαϊκίστικη δήθεν αντίδραση σε εγκλήματα και παραβατικές συμπεριφορές που είδαν το φως της δημοσιότητας και μέσω των Μ.Μ.Ε διογκώθηκαν, εξαντλήθηκαν και έγιναν βορά στην τηλεθέαση και τα ένστικτα.

Ρώτησα και προχθές ποια είναι τα αποτελέσματα της αυστηροποίησης των ποινών, αλλά κάνατε πως δεν ακούσατε και δεν είχαμε απάντηση. Φαντάζομαι γιατί εν τούτοις το Υπουργείο Υγείας συνεχίζει να δοκιμάζει μια αποτυχημένη πολιτική επιλογή έρμαιο των νεοφιλελεύθερων ψυχαναγκασμών του. Διότι, όπως έχω προείπει και όπως έχουν ομολογήσει και ο κύριος Γεωργιάδης και ο κύριος Βαρτζόπουλος, αυτό το νομοσχέδιο δεν έχει καμία διάθεση να αντιμετωπίσει το πρόβλημα στη ρίζα του. Μια ρίζα που φτάνει στα βαθύτερα κοινωνικά και οικονομικά στρώματα της ανθρώπινης συμπεριφοράς και δεν εξαντλείται στην ατομική επιλογή και άρα ευθύνη. Εσείς, όμως, περιφρονείτε τους κοινωνικούς απροσδιόριστες της υγείας εξαιτίας της νεοφιλελεύθερης πολιτικής αγκύλωσης σας.

Η πώληση αλκοόλ και προϊόντων καπνού, καθώς και των παραγώγων του και κάθε μορφής καπνίσματος, πρέπει να μην επιτρέπεται στους ανηλίκους σε καμία περίπτωση. Όλοι μέσα σε αυτή την αίθουσα συμφωνήσαμε σε αυτό. Δεν υπήρξε κανείς που να διαφωνήσει, αλλά δεν είναι αυτό το διακύβευμα του παρόντος νομοσχεδίου. Το επίδικο είναι ότι, ενώ διακηρύσσει την προστασία των ανηλίκων, ελάχιστα θα συμβάλλει σε αυτήν. Η αυστηροποίηση και ποινικοποίηση είναι καταδικασμένες σε αποτυχία και σε αυτό ρωτήστε όποιον νομικό θέλετε. Το πιθανότερο είναι να οξύνουν το πρόβλημα και να δημιουργήσουν περισσότερα προβλήματα. Για αυτό σας λέμε ότι είστε εκτός τόπου και χρόνου από επιλογή. Διότι, όταν ο κ. Βαρτζόπουλος έρχεται περιχαρής και μας λέει ότι επιτέλους εξατομικεύεται η ευθύνη του εργαζόμενου, ο οποίος θα πουλήσει αλκοόλ ή προϊόντα καπνού σε ανήλικο, συγγνώμη, τι άλλο να σκεφτεί κάποιος που γνωρίζει έστω και επιδερμικά την πραγματικότητα των εργασιακών σχέσεων στην Ελλάδα της Κυβέρνησης της Νέας Δημοκρατίας;

Αν όπως μας δηλώσατε η πρόθεση του νομοσχεδίου είναι απλώς η αυστηροποίηση του κανονιστικού πλαισίου με νέες ποινές και τιμωρίες, αλλά και πρόστιμα, δηλαδή η ευκαιρία του Κράτους να εκμεταλλευτεί εισπρακτικά το ζήτημα, τότε γιατί αυτό το νομοσχέδιο έρχεται από το Υπουργείο Υγείας και όχι από το Υπουργείο Δικαιοσύνης ή το Εσωτερικών;

Δεν είναι ρόλος του Υπουργείου Υγείας να καταστέλλει. Ρόλος του είναι να σχεδιάζει δημόσιες πολιτικές πρόληψης και προαγωγής της υγείας, να επεμβαίνει στους κοινωνικούς προσδιοριστές της υγείας και να δρα μέσα στην κοινότητα και δίπλα στον άνθρωπο και τις ανάγκες του. Είστε πάνω από 6 χρόνια αρμόδιοι για τη διακυβέρνηση της χώρας και δεν προλάβατε να ετοιμάσετε ένα Εθνικό Σχέδιο και τολμάτε να ειρωνεύεστε την Κυβέρνηση του ΣΥΡΙΖΑ, που παρέλαβε μια χρεοκοπημένη χώρα και την έβγαλε στο «ξέφωτο». Θα το ετοιμάσει, είπατε, ο ΕΟΠΕΕ. Ίδωμεν, αλλά και χτες, κύριε Υπουργέ, στο δρόμο ήταν οι εργαζόμενοι στο ΚΕΘΕΑ και οι άλλοι ψυχολόγοι των άλλων προγραμμάτων και κάθε μέρα είναι στο δρόμο, γιατί υφίστανται διώξεις, αποσπάσεις, δυσμενείς μετακινήσεις και τα πάντα τα πάτε πιστοί στην πολιτική που ακολουθούσατε τόσα χρόνια, στο να διαλύσετε ακριβώς αυτό το σύστημα, το οποίο απέδωσε τα περισσότερα στην κοινωνία.

Δεν έχουμε, όμως, υψηλές προσδοκίες, αφού απαξιώσατε και διαλύσατε μια επιστημονική και θεραπευτική κουλτούρα 40 ετών, για να συστήσετε ένα υδροκέφαλο και συγκεντρωτικό γραφειοκρατικό τέρας, με μοναδικό στόχο την κεντρική διαχείριση των οικονομικών πόρων.

Σε μία χώρα, στην οποία διαλύεται μέρα με τη μέρα η πρωτοβάθμια φροντίδα υγείας, δεν υπάρχει καμία ελπίδα για ολοκληρωμένες επιτυχημένες δράσεις πρόληψης και προαγωγής της υγείας. Αυτό είναι δεδομένο και σας το υπογραμμίζει διαρκώς και ο ΠΟΥ, έστω και με διπλωματικό τρόπο. Όσο η υγεία θεωρείται ατομικό προνόμιο, όσο αντιμετωπίζεται με κριτήρια ιδιωτικής οικονομίας, ως άλλο ένα εμπορικό προϊόν, δεν υπάρχει ποτέ περίπτωση να υπάρξει δημόσια παρέμβαση στους κοινωνικούς, αλλά και εμπορικούς προσδιοριστές της υγείας. Όσο δεν αντιλαμβάνεστε ότι οι επιλογές καθορίζονται από το εισόδημα, την αγοραστική δύναμη, το μορφωτικό επίπεδο και φυσικά την ταξική διαστρωμάτωση, τόσο δεν πρόκειται να φέρετε στη Βουλή νομοσχέδιο που να ενδιαφέρεται επί της ουσίας για τον άνθρωπο, τον ασθενή και εν γένει τον λήπτη υπηρεσιών υγείας.

Συμπερασματικά, ολοκληρώνεται σήμερα η επεξεργασία ενός σχεδίου νόμου που αφορά την προστασία ανηλίκων από τη χρήση προϊόντων, που σίγουρα είναι επιβλαβή για την υγεία τους. Όμως είναι ρηχό, επιφανειακό και δεν αγγίζει την ουσία του θέματος. Η ποινικοποίηση, η αυστηροποίηση, δε θα προσφέρουν τίποτε στο ζητούμενο. Έχει επικοινωνιακό χαρακτήρα, που βασίζεται στον ηθικό πανικό και τη συλλογική υστερία που προκαλούν τα μέσα της λίστας Πέτσα και τίποτα άλλο. Αυτό είναι η ουσία του υπό επεξεργασία νόμου.

Σχετικά με τις άσχετες με τον τίτλο του διατάξεις, τα είπα στην τρίτη συνεδρίαση διεξοδικά και επί τροχάδην να πω ότι πρέπει να αποσύρετε το άρθρο 43, που σκανδαλωδώς ευνοεί τους ιδιώτες της ψυχικής υγείας, με διάφορα προσχήματα.

Στο άρθρο 45, ανακυκλώνεται δίχως οριστική λύση το claw-back, για το οποίο καταθέτω και τροπολογία, όσον αφορά τα διαγνωστικά κέντρα και τα μικρότερα ιατρεία. Εσείς εδώ φροντίζετε το πως θα ανακουφίσετε τη φαρμακοβιομηχανία και την πάτε και στις 76 δόσεις και αφήνετε τα μικρά εργαστήρια των μικροβιολόγων, των ακτινολόγων. Μεροκαματιάρης κατάντησε ο επιστήμονας γιατρός, ουσιαστικά στις 12 δόσεις του claw-back, αν αφαιρέσουμε και τα ποσά τα οποία βάζετε και όλα τα υπόλοιπα. Νομίζω ότι μεροληπτείτε σαφώς υπέρ αυτών οι οποίοι έχουν υπερκέρδη, που είναι η φαρμακοβιομηχανία και αφήνετε τον μικρό επιστήμονα, με το μικρό του ιατρείο, να βουλιάζει καθημερινά και να χρεοκοπεί και είναι και άνθρωποι που δε μπορούν να βγουν και στη σύνταξη. Επιτέλους, γυρίστε να τους κοιτάξετε.

Για το άρθρο 50, πάλι και αυτό δεν το καταλαβαίνω, το πώς επιστρέφετε στην Ιερά Μητρόπολη Κίτρους, Κατερίνης και Πλαταμώνος, ολόκληρο ακίνητο εκ μέρους του Δημοσίου, έτσι «ελαφρά τη καρδία» και άνευ ανταλλάγματος κανενός ή οφέλους για το Δημόσιο. Με αυτά τα λόγια, σας ευχαριστώ και στην Ολομέλεια θα τοποθετηθούμε ολοκληρωμένα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε.

Ο κ. Λαμπρούλης, έχει το λόγο.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ):** Ευχαριστώ, κύριε Πρόεδρε. Ολοκληρώνεται η συζήτηση στην Επιτροπή του νομοσχεδίου. Εμείς, από την πρώτη στιγμή, από την πρώτη συνεδρίαση, αυτό που αναδείξαμε είναι, πρώτον, προφανώς και θα πρέπει να απαγορεύεται η πώληση του αλκοόλ και των καπνικών προϊόντων σε ανήλικα παιδιά, στους ανήλικους και προφανώς, δεν είμαστε αρνητικοί. Όμως και το παρόν νομοσχέδιο, το οποίο έρχεται σε συνέχεια αντίστοιχων νομοθετικών παρεμβάσεων, νομοθετημάτων και της παρούσας Κυβέρνησης, έστω με την προηγούμενη σύνθεση της προηγούμενης κοινοβουλευτικής περιόδου, αλλά και την περίοδο του ΣΥ.ΡΙΖ.Α. και την περίοδο προ κυβέρνησης ΣΥ.ΡΙΖ.Α., μάλιστα ήταν ο κ. Γιόγιακας, τότε, Εισηγητής του νομοσχεδίου, αντίστοιχα μέτρα προωθήθηκαν. Είμαστε τώρα – εγώ βάζω και αυτή την περίοδο – δώδεκα, δεκατρία χρόνια από τότε.

Μέτρα τέτοιου τύπου, αυτό που λέμε εμείς κατασταλτικά, απαγορευτικά, προωθούνται και από την άλλη μεριά ή συγχρόνως, αν θέλετε, δεν παίρνετε κανένα ουσιαστικό μέτρο στο κομμάτι της πρόληψης, προκειμένου να αντιμετωπιστεί μια κοινωνική συμπεριφορά, εν προκειμένω των ανηλίκων, του λαού μας γενικότερα, στα ζητήματα του καπνίσματος, του αλκοόλ και των άλλων ουσιών.

Έτσι λοιπόν και η βασική μας κριτική δεν είναι γιατί δεν έχει στο νομοσχέδιο ή δεν προβλέπεται. Εντάξει, το αναφέρουμε και αυτό, όμως η κριτική μας σε ό,τι αφορά το στοιχείο που λείπει, δηλαδή αυτό της πρόληψης. Όχι μόνο από το νομοσχέδιο, αλλά λείπει από την ίδια την κοινωνία χρόνια τώρα. Και μη μου πείτε τώρα ότι αυτά που έχετε κάνει, καμπάνιες περιστασιακά, ενημέρωση κτλ., αυτά θα λύσουν ή θα βοηθήσουν μάλλον, στη μείωση των χρηστών, εννοώ των καπνιστών, είτε το αλκοόλ που τα στοιχεία να μην τα επαναλαμβάνω, γιατί είναι και θέμα χρόνου, προφανώς.

Αλλά τα καταθέσαμε και στην πρώτη συνεδρίαση της Επιτροπής, τα επίσημα στοιχεία σε ό,τι αφορά την κατανάλωση του αλκοόλ από τους μαθητές, του καπνίσματος στους ανήλικους και πάει λέγοντας. Στην ουσία και με το νομοσχέδιο αυτό, τι κάνει η Κυβέρνηση; Επικαλούμενη, βέβαια, το ζήτημα προστασίας της δημόσιας υγείας, στην ουσία αυτό που κάνετε είναι να ανοίγετε μία νέα επιχείρηση για το γέμισμα των ταμείων του Κράτους με την επιβολή προστίμων, και το κυριότερο, και εδώ φαίνεται η μεγάλη υποκρισία ότι ταυτίζετε τη δημόσια υγεία με την επιβολή προστίμων.

Τώρα, αν θέλετε πραγματικά να περιορίσετε τον αριθμό των καπνιζόντων και ενδιαφερόσασταν για τις επιπτώσεις που έχει το τσιγάρο, το αλκοόλ, οι ουσίες γενικότερα στην υγεία του πληθυσμού, άλλα μέτρα θα έπρεπε να έχετε πάρει εδώ και χρόνια. Και εσείς, έχετε την ευθύνη όπως και οι προηγούμενες Κυβερνήσεις, και είναι προκλητικό να μιλάτε για αγωγή υγείας και υπηρεσίες πρόληψης και αγωγής υγείας να είναι ανύπαρκτες. Ενώ την ίδια ώρα η Κυβέρνηση, όπως και οι προηγούμενες, τι κάνετε; Έχετε οργανώσει κατασταλτικούς μηχανισμούς, αστυνομοκυνηγητό, για την αύξηση των εσόδων του Κράτους από τα πρόστιμα και μάλιστα φτάσατε στο σημείο στην προχθεσινή συνεδρίαση της Επιτροπής να μας εγκαλέσετε. Δεν ξέρω αν μπορεί αναφερόσαστε σε συγκεκριμένα κόμματα;

Αλλά να εγκαλέσετε την κριτική που σας ασκούμε σε ό,τι αφορά το κομμάτι πρόληψης, αυτό δηλαδή που προείπα, δικαίως το κάνετε αυτό. Βεβαίως, πρέπει να υπερασπιστείτε αυτή την πολιτική που εφαρμόζετε, η οποία πολιτική που εφαρμόζετε δεν είναι ξέχωρη και εντάσσεται προφανώς στη στρατηγική επιλογή σας, σύμπλευσης με τις αποφάσεις της Ευρωπαϊκής Ένωσης, του Παγκόσμιου Οργανισμού Υγείας στα πλαίσια της περιόδου 2015-2030, περί Βιώσιμης Ανάπτυξης και Αειφόρου Ανάπτυξης, που συνεπάγεται αυτή η στρατηγική και κατ’ επέκταση η υλοποίησή της και εδώ στη χώρα μας.

Ότι τα ζητήματα που αφορούν την πρόληψη και τη δημόσια υγεία δεν πρόκειται ούτε τώρα, για αυτό και δεν έγιναν, μέχρι τώρα, αυτά δηλαδή που σας καταθέτουμε ως προτάσεις, αλλά ούτε και στο μέλλον πρόκειται να γίνουν, προκειμένου να αντιμετωπιστούν με ουσιαστικό τρόπο και το τονίζω, τα σύγχρονα προβλήματα και ανάγκες των λαϊκών οικογενειών και στα ζητήματα των εξαρτήσεων το βάζω έτσι, με μια λέξη. Διότι αυτά, σύμφωνα με τις κατευθύνσεις και τους στόχους της βιώσιμης και αειφόρου ανάπτυξης, αποτελούν κόστος για το Κράτος, κατ’ επέκταση για το αστικό Κράτος, μάλλον και για αυτόν τον οποίον εξυπηρετεί, που είναι το κεφάλαιο και εμποδίζει την ανταγωνιστικότητα. Η λήψη τέτοιων μέτρων που συνεπάγονται κόστος για το Κράτος εμποδίζουν την ανταγωνιστικότητα και την κερδοφορία των ποιων; Των επιχειρηματικών ομίλων. Γι’ αυτόν τον οποίον νομοθετείτε, κάθε τόσο και πρόκειται για υλοποίηση μιας πολιτικής όπου το Κράτος περιορίζει την ευθύνη του στη χάραξη, κατευθύνσεων, οδηγιών κλπ. Διότι όλα αυτά, δεν προκαλούν κόστος, αφού δεν προβλέπεται καμία ενίσχυση της Κρατικής Χρηματοδότησης. Για παράδειγμα, η ανάπτυξη των δημόσιων μονάδων υγείας, τον εξοπλισμό τους και την πλήρη στελέχωσή τους.

Επομένως και οι ρυθμίσεις αυτού του νομοσχεδίου, σε ό,τι αφορά τα ζητήματα των εξαρτήσεων, του καπνού, του αλκοόλ κ.λπ., πρόκειται για ρυθμίσεις που στην ουσία περιορίζουν τις παροχές με αποσπασματικό τρόπο, στη βάση του ελάχιστου και για ένα μέρος του πληθυσμού και ουσιαστικά τι κάνετε; Αυτό που το παραδέχεστε. Ενισχύετε παραπέρα την πολιτική παροχών σύμφωνα με την αναλογία κόστους - οφέλους, μείωση συνεχώς, δηλαδή των παροχών και με πλήρη ενίσχυση της ατομικής ευθύνης. Ο καθένας να βρει λύση στο πρόβλημά του.

Έτσι, λοιπόν, εμείς επαναλαμβάνουμε εν τάχει, κύριε Πρόεδρε, ότι η προστασία της δημόσιας υγείας και στο ζήτημα των συνεπειών του καπνίσματος, του αλκοόλ, αλλά και άλλων ουσιών εξαρτησιογόνων, προϋποθέτει ακριβώς αυτό που είπα, επαρκείς υποδομές, στελεχωμένες με προσωπικό, που θα αποσκοπούν στη διασφάλιση ασφαλών και υγιεινών συνθηκών διαβίωσης και στους χώρους δουλειάς, αναψυχής και πάει λέγοντας και αυτό απαιτεί ένα ολοκληρωμένο πρόγραμμα πρόληψης και αγωγής υγείας με ευθύνη αποκλειστικά του Κράτους. Προϋποθέτει συστηματική παρακολούθηση της υγείας του πληθυσμού, επαρκείς υποδομές απεξάρτησης από το κάπνισμα, το αλκοόλ και πάει λέγοντας, ιατρεία διακοπής καπνίσματος, στελεχωμένο φυσικά με το επαρκές προσωπικό, αναγκαίο προσωπικό, πέραν από το ιατρικό, ψυχολόγοι και πάει λέγοντας.

Εδώ, παράλληλα, απαιτούνται και εκστρατείες ενημέρωσης σε όλες τις ηλικιακές ομάδες για τις επιπτώσεις του τσιγάρου στον ανθρώπινο οργανισμό, του αλκοόλ κατ’ επέκταση, αντιμετώπιση όλων εκείνων όμως, παράλληλα, των αιτιών, των κοινωνικών δηλαδή και κοινωνικοοικονομικών παραγόντων, που συμβάλλουν στην έναρξη του καπνίσματος ή στο αλκοόλ. Φυσικά, αυτές οι υπηρεσίες πρέπει να είναι δωρεάν, αντιμετώπισης δηλαδή των προβλημάτων ή του ζητήματος του τσιγάρου, του αλκοόλ κ.λπ. και συγχρόνως δυνατότητες αθλητικών δραστηριοτήτων, ψυχαγωγίας, στα νέα παιδιά, ειδικά και όχι μόνο και εξασφάλιση σταθερούς πλήρους εργασίας και άλλα.

Η επιλογή σας για να πάρετε αυτά τα μέτρα μέσα από τις ρυθμίσεις του νομοσχεδίου δεν είναι «κεραυνός εν αιθρία». Έρχονται σε συνέχεια αντίστοιχων μέτρων, «ακουμπάνε» στη μια στρατηγική, την οποία υλοποιείτε απαρέγκλιτα. Που σημαίνει ότι η δημόσια υγεία συνεχώς θα υποβαθμίζεται σε υποδομές, προσωπικό, παροχές, για το λαό, όμως, που θα έπρεπε να τις έχει δωρεάν. Εν έτει 2025, να στερείται δηλαδή, ο λαός μας και όπως είναι και στην υγεία γενικότερα, αλλά και στη δημόσια υγεία, να μην του ικανοποιούνται οι ανάγκες του, οι πολύπλευρες και τεράστιες ανάγκες και συνεχώς διευρυνόμενες. Ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Λαμπρούλη τον Ειδικό Αγορητή του «Κ.Κ.Ε.».

Τον λόγο έχει η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Προχωρώντας ως προς το Μέρος Β΄ του νομοσχεδίου «Προϊόντα Καπνού», διαπιστώνουμε ότι και εδώ η Κυβέρνηση νομοθετεί αποσπασματικά σε μια προσπάθεια να καλύψει τα κενά που δημιουργήθηκαν από την ελλιπή προσαρμογή του Ευρωπαϊκού Δικαίου και την αδυναμία εποπτείας της σχετικής αγοράς και έτσι απουσιάζει μια συνολική αντιμετώπιση του ζητήματος.

Στα άρθρα 18 και 19 παρατηρούμε ορισμένα αρνητικά σημεία που χρήζουν επισήμανσης και ιδανικά διόρθωσης από το νομοθέτη. Ειδικότερα, για το προβλεπόμενο νέο «Ειδικό Τμήμα» στον ΕΟΔΥ δεν υπάρχει καμία απολύτως πληροφορία για τη στελέχωσή του, από πόσα πρόσωπα θα αποτελείται και με ποια τυπικά και ουσιαστικά προσόντα. Υφίσταται ήδη το απαραίτητο προσωπικό στο υποστελεχωμένο ΕΟΔΥ; Επίσης, οι προθεσμίες της παραγράφου 3 σχετικά με τον έλεγχο καταγγελιών έξι μήνες με δυνατότητα παράτασης για άλλους έξι μήνες κρίνονται ιδιαίτερα μεγάλες. Θεωρούμε ότι οι προθεσμίες πρέπει να περιοριστούν τουλάχιστον στο μισό.

Στο άρθρο 25, ουσιαστικά, δημιουργείται ένα ρυθμιστικό πλαίσιο κυκλοφορίας και ελέγχου για τη νέα γενιά προϊόντων νικοτίνης. Στην ουσία, δεν τα απαγορεύει, αλλά τα ρυθμίζει σε ένα πιο επιεικές πλαίσιο. Η «Ελληνική Λύση» θεωρεί ότι πρόκειται στην ουσία για μια νομοθετική παγίδα νομιμοποίησης του εθισμού, καμουφλαρισμένη με τον μανδύα της ρύθμισης. Η Κυβέρνηση αντί να απαγορεύσει αυτά τα προϊόντα, τα κάνει νόμιμα με κανόνες, δηλαδή πρώτα θέτει στην αγορά τα νέα τσιγάρα τεχνολογίας και μετά λέει ότι θα τους βάλει κανόνες. Εδώ πρόκειται, προφανώς, για εξυπηρέτηση ιδιωτικών συμφερόντων. Ποιος, λοιπόν, θα ελέγχει την εφαρμογή; Ο υποστελεχωμένος ΕΟΔΥ, ο οποίος αδυνατεί να παράσχει τα βασικά στα σχολεία; Η «Ελληνική Λύση» θεωρεί ότι δεν διασφαλίζεται η εφαρμογή των διατάξεων εξ ου και ζητούμε την απαγόρευση όλων των προϊόντων νικοτίνης με ή χωρίς καπνό για ανηλίκους.

Στο άρθρο 26, παρατίθενται κάποιοι καινοφανείς ορισμοί, για παράδειγμα, με απλά λόγια, ηλεκτρικά θερμαινόμενο προϊόν είναι εκείνο που δεν περιέχει καπνό, αλλά θερμαίνεται χωρίς να καίγεται και περιέχει νικοτίνη ή άλλες ουσίες σε στερεή μορφή, τις οποίες ο χρήστης εισπνέει. Αντίστοιχα προϊόντα νικοτίνης είναι εκείνα που επίσης δεν έχουν καπνό αλλά περιέχουν νικοτίνη σε μορφή που καταναλώνεται χωρίς θέρμανση και χωρίς εισπνοή, όπως είναι τα σακουλάκια νικοτίνης που τα βάζεις στο στόμα. Εξαιρούνται μόνο τα προϊόντα που έχουν ιατρική ή φαρμακευτική χρήση, όπως τα επιθέματα ή οι τσίχλες για τη διακοπή καπνίσματος. Κύριοι αυτό είναι η απόδειξη πως η Κυβέρνηση δίνει νέους ορισμούς για να νομιμοποιήσει ένα νέο είδος εξάρτησης ντυμένο τεχνολογικά, ουσιαστικά ο νομοθέτης δεν λέει καπνός αλλά υπόστρωμα με νικοτίνη, όχι τσιγάρο αλλά θερμαινόμενο προϊόν.

Στο άρθρο 29, θεωρούμε ότι αυτό το άρθρο δεν παρέχει λύση. γνωρίζουμε ότι οι ανήλικοι βρίσκουν τρόπους να αποκτήσουν νικοτίνη από το περίπτερο, από φίλους, από τον δρόμο. Μπορεί να απαγορεύεται, αλλά ποιος το ελέγχει πραγματικά, ποιος μπορεί να ελέγξει τα κρυφά σημεία διακίνησης και προμήθειας; Η «Ελληνική Λύση» ζητά αυστηρούς, πραγματικούς και ρεαλιστικούς ελέγχους και αυστηρές ποινές, αλλά και καλλιέργεια της σχετικής παιδείας για να αποκτήσουμε την ελπίδα να σταματήσει η εισαγωγή της νικοτίνης στα παιδιά μας, όχι με ευχολόγια και απαγορεύσεις που μένουν στα λόγια.

Κεφάλαιο Γ΄, «Αρμόδιες Αρχές Ελέγχου, Κυρώσεις», στο άρθρο 32, το οποίο ορίζει ότι ως αρμόδιες αρχές για τον έλεγχο της τήρησης των όρων και προϋποθέσεων πώλησης και διάθεσης των μη καπνικών προϊόντων, καθώς και της πλήρους απαγόρευσης της πώλησης τους σε ανηλίκους και μέσω αυτόματου πωλητή ορίζονται οι Διευθύνσεις Δημόσιας Υγείας των Οργανισμών Τοπικής Αυτοδιοίκησης, η Ελληνική Αστυνομία, η Δημοτική Αστυνομία και οι Λιμενικές Αρχές στην περιοχή ευθύνης τους.

Προβληματιζόμαστε ότι ο κατακερματισμός των ελεγκτικών μηχανισμών ενδέχεται να οδηγεί συχνά σε σύγχυση, αλληλοκαλύψεις αρμοδιοτήτων και τελικά σε αναποτελεσματικότητα. Το βλέπουμε συνέχεια αυτό, πολλά υπουργεία και τίποτα. Ειδικότερα, η εμπλοκή τόσων διαφορετικών αρχών απαιτεί άψογο συντονισμό, ο οποίος όμως, η πείρα μας έχει διδάξει, δυστυχώς, λείπει από τον κρατικό μηχανισμό. Ως προς την παράγραφο 2, δημιουργεί εύλογα ερωτήματα το γιατί ο ΕΟΔΥ δεν συμμετέχει συνολικά στους ελέγχους δημόσιας υγείας.

Στο άρθρο 33, κυρώσεις, ως προς την παράγραφο 3, προβληματιζόμαστε ότι η παράλληλη εμπλοκή του Γενικού Χημείου του Κράτους και του Εθνικού Οργανισμού Δημόσιας Υγείας θα δημιουργήσει ένα περίπλοκο πλαίσιο ελέγχου το οποίο θα παγιδεύεται σε γραφειοκρατικές διαδικασίες. Χρειάζεται σαφής και ταχύς μηχανισμός επικοινωνίας και συνεργασίας, διαφορετικά θα οδηγηθούμε σε καθυστερήσεις, σύγχυση και αυθαιρεσίες. Επιπλέον, η αναφορά στο άρθρο αυτό σε κατ' εξουσιοδότηση υπουργικές αποφάσεις οι οποίες θα καθορίζουν κρίσιμες παραμέτρους εφαρμογής, δημιουργεί αβεβαιότητα. Θεωρούμε πως τα βασικά στοιχεία της νομοθεσίας πρέπει να καθορίζονται με σαφήνεια στον νόμο και όχι να μεταβιβάζονται κατά το δοκούν στον εκάστοτε υπουργό.

Στο άρθρο 34 στην παράγραφο 1 και 2, για άλλη μια φορά βλέπουμε την πρακτική του να μην ξεκαθαρίζεται στο ίδιο το βασικό νομοθέτημα κύρια στοιχεία, όπως, εν προκειμένω, ο ορισμός των ανώτατων ορίων νικοτίνης, οι χώροι πώλησης, θέματα σχετικά με την επισήμανση και τη συσκευασία, θέματα σχετικά με τις διαδικασίες και τους όρους επιβολής προστίμων, ούτε με τα στοιχεία που υποβάλλονται από τους κατασκευαστές και τους εισαγωγείς ηλεκτρικά θερμαινόμενων προϊόντων χωρίς καπνό και προϊόντα νικοτίνης. Στο Τμήμα Παρακολούθησης και Ελέγχου Καπνικών και Μη Καπνικών Προϊόντων του Εθνικού Οργανισμού Δημόσιας Υγείας για την κυκλοφορία τους στην αγορά.

Επίσης, δεν διευκρινίζεται η διαδικασία υποβολής τους ούτε η διαδικασία ενημέρωσης του ίδιου Τμήματος σε περιπτώσεις τροποποίησης της σύνθεσης των προϊόντων τους και εμφάνιση ανεπιθύμητου περιστατικού σε χρήστη αυτών και κάθε άλλο θέμα σχετικό με την εφαρμογή του άρθρου 27. Αντίθετα, όλα αυτά τα ζητήματα αφήνονται σε μεταγενέστερες υπουργικές αποφάσεις γεγονός το οποίο δημιουργεί νομική ανασφάλεια για τους πολίτες και τους επιχειρηματίες, διότι παρέχει υπερβολική ευχέρεια στον εκάστοτε υπουργό να ρυθμίζει την αγορά κατά το δοκούν χωρίς κοινοβουλευτικό έλεγχο.

Στην παράγραφο 3, η εμπλοκή πολλών υπουργείων, Υγείας, Εθνικής Οικονομίας, Οικονομικών, Εσωτερικών, Προστασίας του Πολίτη, Αγροτικής Ανάπτυξης και άλλων, δημιουργεί καθυστερήσεις, ανοίγει το δρόμο για συγκρούσεις αρμοδιοτήτων και ταλαιπωρεί τους επαγγελματίες, οι οποίοι προτίθενται μεν να συμμορφωθούν, αλλά δεν καταλαβαίνουν λόγων ασαφειών πού θα πρέπει να απευθυνθούν, κύριε Υπουργέ. Στην παράγραφο 4 χρειάζεται διασφάλιση για το ότι τα έσοδα από τα επιβληθέντα πρόστιμα θα κατευθυνθούν πραγματικά στη δημόσια υγεία.

Στο άρθρο 35 στην παράγραφο 1 παρέχεται προθεσμία μόνο έξι μηνών για την υποβολή των απαραίτητων στοιχείων, κοινοποίηση από τους κατασκευαστές και εισαγωγείς προϊόντων που ήδη κυκλοφορούν στην αγορά. Ειδικά, για μικρομεσαίες επιχειρήσεις εισαγωγής και διανομής αυτό το χρονικό διάστημα είναι ασφυκτικά περιορισμένο λαμβανομένου υπόψη ότι πολλά προϊόντα εισάγονται από το εξωτερικό. Το αποτέλεσμα θα είναι πολλές καλόπιστες επιχειρήσεις να βρεθούν εκτός νομού λόγω γραφειοκρατικών ή τεχνικών εμποδίων.

Με την παράγραφο 2 διαπιστώνουμε ότι παρέχεται υπερβολική εξουσία στον Εθνικό Οργανισμό Δημόσιας Υγείας. Συγκεκριμένα, βλέπουμε ότι το Τμήμα Παρακολούθησης και Ελέγχου Καπνικών και μη Καπνικών Προϊόντων μπορεί με μια απλή απόφαση να ανακαλέσει την κυκλοφορία προϊόντων. Επίσης, η διάταξη δεν προβλέπει σαφή διαδικασία ενημέρωσης των επιχειρήσεων ούτε δυνατότητα ακρόασης ή ένστασης πριν την ανάκληση ούτε παρέχει χρονικό περιθώριο συμμόρφωσης σε περιπτώσεις πλημμελούς κοινοποίησης. Αυτό αφήνει τεράστιο περιθώριο αυθαιρεσίας και αδιαφάνεια στη λειτουργία των αρχών.

Στο άρθρο 36, η ανάγκη για ενίσχυση του μηχανισμού ελέγχου στην αγορά προϊόντων καπνού, αλκοόλ και άλλων σχετικών προϊόντων είναι αυτονόητη, ειδικά για την προστασία της δημόσιας υγείας και την αντιμετώπιση του παράνομου εμπορίου. Εκφράζουμε, όμως, σοβαρές επιφυλάξεις, καθώς ο όρος «σύγχρονα ψηφιακά εργαλεία» είναι αόριστος και δεν αποσαφηνίζεται τι είδους τεχνολογίες εννοούνται. Ειδικά στην αγορά προϊόντων όπως το αλκοόλ και ο καπνός θα πρέπει να ληφθεί μέριμνα, ώστε τα στοιχεία των επιχειρήσεων και πωλητών να παραμείνουν στη συγκεκριμένη και μόνο χρήση και να μην υφίσταται κίνδυνος ανεξέλεγκτης διαρροής τους σε κάθε λογής αποδέκτες. Τέλος, διαπιστώνουμε ότι σε αυτό το άρθρο δεν γίνεται καμία αναφορά στην ανάγκη ενίσχυσης των ελέγχων στα τελωνεία και στις πύλες εισόδου της χώρας που είναι και η βασική δίοδος του λαθρεμπορίου.

Στο άρθρο 37 η υποχρεωτική εγγραφή όλων των φυσικών και νομικών προσώπων ακόμη και μικρών επιχειρήσεων και περιπτέρων στο Ψηφιακό Μητρώο ισοδυναμεί με ένα πλήρες φακέλωμα. Επιπλέον, η εγγραφή στο Μητρώο πιθανότατα θα συνοδεύεται από πλατφόρμες που ίσως δεν είναι φιλικές για μικρές επιχειρήσεις. Η «ΕΛΛΗΝΙΚΗ ΛΥΣΗ» διαφωνεί με την επιβολή μέτρων τα οποία μετατρέπουν τον έλεγχο σε εργαλείο άσκησης κρατικής πίεσης.

Τέλος και πάλι βλέπουμε η Κυβέρνηση να επιλέγει τον εύκολο δρόμο της επιβολής ποινών ενώ παράλληλα δεν φαίνεται να εστιάζει στη θωράκιση των συνόρων, στην πάταξη του λαθρεμπορίου καπνού και αλκοόλ από τη Βουλγαρία, από την Τουρκία και γενικά και στην τεχνολογική ενίσχυση, αλλά και στελέχωση με προσωπικό των τελωνείων και των πραγματικών ελεγκτικών μηχανισμών.

Στο άρθρο 39, με την προβλεπόμενη Κοινή Υπουργική Απόφαση αυτή η διάταξη αναθέτει εν λευκώ στους Υπουργούς Υγείας και Ψηφιακής Διακυβέρνησης να ρυθμίζουν κρίσιμα στοιχεία χωρίς προηγούμενο έλεγχο της Βουλής. Αυτό σημαίνει ότι με απλή διοικητική απόφαση μπορούν να ορίζουν τα δεδομένα που θα συλλέγονται να καθορίζουν πότε και πώς θα διαγράφεται κάποιος από το Μητρώο, να ρυθμίζουν τη δημοσιοποίηση στοιχείων ακόμη και προσωπικών ή εμπορικών δεδομένων. Τούτο συνιστά υπέρμετρη συγκέντρωση εξουσίας στην εκτελεστική εξουσία και χωρίς ουσιαστικό κοινοβουλευτικό έλεγχο. Επιπλέον, κατ’ αυτόν τον τρόπο, δημιουργούνται συνθήκες άνισου ανταγωνισμού υπέρ των μεγάλων αλυσίδων και πολυεθνικών, κύριε Υπουργέ.

Τέλος, προκύπτουν ζητήματα προσωπικών δεδομένων και εμπορικής ελευθερίας, αν και γίνεται αναφορά στη λήψη μέτρων όπως με την ανωνυμοποίηση και μη κρυπτογραφημένη, ωστόσο το γεγονός ότι θα υπάρχουν δυνατότητες για δημοσιοποίηση στοιχείων του Μητρώου ακόμη και για λόγους ενημέρωσης της κοινής γνώμης ενέχει σοβαρούς κινδύνους για παραβίαση της εμπορικής ελευθερίας και του επιχειρηματικού απορρήτου.

Το άρθρο 44, πρόκειται για άρθρο το οποίο περιέχει παρατάσεις νομιμοποίησης δαπανών που έχουν γίνει από το ΕΣΥ. Φυσικά αφορά σε ποικίλες περιπτώσεις στις οποίες δεν μπορούμε να ελέγξουμε, αν έχουν γίνει ορθώς και απόλυτα νομοτύπως. Σύμφωνα με την Αιτιολογική Έκθεση η παράταση της νομιμοποίησης δαπανών κρίνεται ως αναγκαία για τις δαπάνες που πραγματοποίησαν τα νοσοκομεία του Εθνικού Συστήματος Υγείας και οι Υγειονομικές Περιφέρειες, επειδή οι φορείς παροχής υπηρεσιών υγείας υλοποιούν επείγουσες προμήθειες για τη διασφάλιση της εύρυθμης λειτουργίας των νοσοκομείων του ΕΣΥ, για την επίσπευση των διαδικασιών προμήθειας υγειονομικού υλικού, αναλώσιμων υλικών, φαρμάκων και υπηρεσιών. Ωστόσο, ο χαρακτηρισμός ως «κατεπείγοντος» μπορεί να υποκρύπτει οικονομικές συναλλαγές προμηθειών με ιδιώτες.

Άρθρο 48, με το παρόν η Κυβέρνηση προωθεί αποσπασματικά μέσω της τροποποίησης νομικού πλαισίου για τον ΕΟΔΥ μια δήθεν αναβάθμιση της πρωτοβάθμιας φροντίδας υγείας. Το θέμα είναι να υπάρχει πραγματική στελέχωση των δημόσιων δομών υγείας με μόνιμο προσωπικό και να ενισχυθεί πραγματικά η πρωτοβάθμια φροντίδα ιδιαίτερα στην περιφέρεια. Καταργούνται οι ΚΟΜΥ ειδικού σκοπού του ΕΟΔΥ και λύονται αυτοδικαίως οι συμβάσεις εργασίας ορισμένου χρόνου του απασχολούμενου σε αυτές προσωπικού. Δηλαδή, το προσωπικό αυτό το οποίο προσέφερε σε δύσκολες στιγμές κρίσιμο έργο τώρα κρίνεται από την Κυβέρνηση ότι δεν είναι πλέον απαραίτητο.

Αυτή την αποδυνάμωση των ΚΟΜΥ η Κυβέρνηση την ονομάζει ενίσχυση πρωτοβάθμιας φροντίδας υγείας; Οι ΚΟΜΥ, μεταξύ άλλων, έχουν ως έργο τη διενέργεια κλινικών εξετάσεων, επιτόπιων μετρήσεων, εμβολιασμών και δοκιμασιών ταχείας ανίχνευσης. Δεν δικαιολογείται, λοιπόν, πολιτική τέτοιας αποδυνάμωσής τους από την Κυβέρνηση. Κύριε Πρόεδρε, επιτρέψτε μου να τοποθετηθώ, η Ελληνική Λύση επιφυλάσσεται και επί των άρθρων. Σας ευχαριστώ, τα υπόλοιπα στην Ολομέλεια αύριο.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπαδόπουλος Μιχαήλ, Παπασωτηρίου Σταύρος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Θρασκιά Ουρανία (Ράνια), Καζάνη Αικατερίνη, Πουλάς Ανδρέας, Τσίμαρης Ιωάννης, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Μανωλάκου Διαμάντω, Κτενά Αφροδίτη, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Κουρουπάκη Ασπασία, Κεφαλά Γεωργία (Τζώρτζια), Μπιμπίλας Σπυρίδωνας, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, όπως ξέρετε επιφυλασσόμαστε ως «ΝΕΑ ΑΡΙΣΤΕΡΑ». Έπειτα από τις παρατηρήσεις των φορέων και τις δύο συνεδριάσεις και συζητήσεις μέχρι τώρα για το νομοσχέδιο, θέλω να εξηγήσω σήμερα συνοπτικά, γιατί αυτό το νομοσχέδιο δεν προστατεύει τους ανήλικους και εφήβους από την επιβλαβή κατανάλωση αλκοόλ, καπνού και παραγώγων τους, ισχυριζόμενη ότι δεν το κάνει αυτό για τέσσερις ακριβώς βασικούς λόγους.

Πρώτον, η προστασία ανηλίκων και εφήβων από αλκοόλ, καπνό και παράγωγα είναι πολυπαραγοντικό ζήτημα και απαιτεί συνέργειες πολλών Υπουργείων. Δεν είναι ζήτημα αποκλειστικά ιατροκεντρικό, όπως εμφανίζεται σε αυτό το νομοσχέδιο, ώστε να το αναλαμβάνει μόνο του το Υπουργείο Υγείας, είναι ζήτημα οικογένειας, κοινωνίας και παιδείας. Για αυτό, επειδή έχετε αυτή τη μονομερή άποψη, απουσιάζουν εκκωφαντικά τα Υπουργεία Οικογένειας και Κοινωνικής Συνοχής, Εσωτερικών για την τοπική αυτοδιοίκηση και Παιδείας.

Δεύτερον, η προστασία ανηλίκων και εφήβων δεν είναι ζήτημα απαγόρευσης και τιμωριών. Επομένως, καθώς το νομοσχέδιο ασχολείται μόνο με απαγορεύσεις είναι καταδικασμένο, όχι απλώς να αποτύχει, αλλά και να επιδεινώσει την κατάσταση, όπως μας έδειξαν ανάλογες μελέτες σε διάφορα κράτη και στην Αμερική.

Δηλαδή, το νομοσχέδιο εξαιτίας της εμμονής του στην αυστηροποίηση και την καταστολή θα καταστήσει ανήλικους και εφήβους ακόμη πιο ευάλωτους στην επιβλαβή κατανάλωση προϊόντων καπνού. Τούτο αποδεικνύεται πρωτίστως από το γεγονός ότι απέτυχαν παταγωδώς οι προηγούμενοι νόμοι, που επίσης στηρίζονταν αποκλειστικά σε απαγορεύσεις και τους οποίους εσείς με το νομοσχέδιο αυστηροποιείτε. Απέτυχαν, επίσης παταγωδώς, διότι όπως ξέρετε ενώ αρχίζετε με το πόσο καλύτερα πήγαμε γενικά στον καπνό και στον πληθυσμό, όταν φτάνετε στους ανηλίκους λέτε ότι εκεί όλα επιδεινώθηκαν.

Τρίτον, εσείς, κύριε Υπουργέ, θεωρείτε ότι η παταγώδης αποτυχία των προηγούμενων απαγορευτικών νόμων οφείλεται σε ελλιπή αυστηρότητα, ελλιπή αστυνόμευση και ελλιπή συντονισμό, συντονισμό που τώρα θα τον κάνει ο ΕΟΔΥ. Αναθέτετε σε αυτόν τον Οργανισμό ένα ρόλο που δεν είναι μέσα στον καταστατικό του και μέσα στις προβλέψεις του. Επιλέγετε δηλαδή, αυτό που λέμε συνέχεια και το είπαν και πολλοί από τα άλλα κόμματα, συνειδητά το φθηνότερο όπλο για να αντιμετωπίσετε την προστασία των ανηλίκων, δεν επιλέγετε τον ακριβό τρόπο. Ο ακριβός είναι η πρόληψη, είναι η προστασία μέσα από μία κοινωνική κοινοτική προσέγγιση, που περιλαμβάνει πολλές, επαρκείς δημόσιες δομές για την οικογένεια, την εκπαίδευση, την τοπική κοινότητα, διασφαλίζοντας έτσι την έγκαιρη και έγκυρη διάγνωση και αποκατάσταση.

Αυτά στοιχίζουν. Εσείς αυτά, δεν πρόκειται να τα κάνετε και τα αποφεύγετε. Δεν είναι ότι αγνοείτε αυτόν τον δρόμο, κύριε Υπουργέ, του ισχυρού, δηλαδή, κοινωνικού κράτους, είναι επιλογή σας ο φτηνός, ο πρώτος δρόμος της καταστολής. Με αυτόν πορεύεστε σε όλα τα νομοσχέδια αντίστοιχα. Χείριστος είναι, επίσης, ο τρόπος που μεθοδεύετε την παρούσα νομοθέτηση. Δημιουργείτε τον γνωστό ηθικό πανικό, μέσα από συστηματική υπερπροβολή μεμονωμένων περιστατικών στα Μέσα Ενημέρωσης, «Μα, θυμηθείτε τι πάθαν οι ανήλικοι γιατί μέθυσαν, γιατί καπνίσανε σε κάτι εκδρομές κλπ.» και ούτω καθεξής, την υπερπροβολή που γίνεται και στη συνέχεια, νομοθετείτε τιμωρητικά και απαγορευτικά, ως απάντηση στον ηθικό πανικό.

Τέταρτον, οι απαγορεύσεις και οι τιμωρίες, όχι μόνο είναι αναποτελεσματικές για την προστασία ανηλίκων, αλλά είναι επικίνδυνες, διότι επιδεινώνουν την κατάσταση, λέει η διεθνής εμπειρία. Πράγματι, το νομοσχέδιο δεν λαμβάνει υπόψη την πολυπλοκότητα και τους μηχανισμούς της εφηβείας, τη δύσκολη μετάβαση και τις αλλαγές που βιώνει ο ή η έφηβος στο σώμα, στην ψυχοσύνθεσή του-της και που πολύ συχνά συνοδεύεται από οργή, θυμό ή κατάθλιψη.

Προσθέστε σε αυτή τη σύνθετη κατάσταση και τα αντιπαραθετικά περιβάλλοντα που δημιουργούνται στην οικογένεια, στο σχολείο, στην γειτονιά, για να καταλάβουμε τελικά, ότι γιατί ο έφηβος το μόνο που δεν χρειάζεται είναι προκλητικές απαγορεύσεις και τιμωριτικούς νόμους. Αυτοί δρουν ως επιταχυντές όσων απαγορεύουν στη εφηβεία. Αντίθετα, οι έφηβοι χρειάζονται νόμους που απευθύνονται σε αυτούς, που ζητούν τη συμμετοχή τους σε ότι τους αφορά, νόμους που τους αντιμετωπίζουν ως υπεύθυνα άτομα και όχι ως εν δυνάμει παραβάτες. Μόνο έτσι θα δημιουργηθεί κουλτούρα κατανόησης, συνευθύνης, υπευθυνότητας.

Υπογραμμίζω, επίσης, ότι τον υψηλότερο κίνδυνο από εξαρτησιογόνες ουσίες, τον αντιμετωπίζουν τα ευάλωτα φτωχά παιδιά, με τα οποία όχι μόνο δεν ασχολείστε καθόλου, αλλά έξι χρόνια τώρα που κυβερνάτε, αυξάνετε την παιδική φτώχεια, τη φτώχεια και τις ανισότητες, καθιστώντας τα ακόμη πιο ευάλωτα. Σας θυμίζω, ένα στα πέντε παιδιά είναι φτωχά με την Κυβέρνηση Μητσοτάκη.

Θα μου επιτρέψετε τώρα τέσσερις ειδικές επισημάνσεις. Πρώτον, δεν περιλαμβάνεται στο νομοσχέδιο καμία απαγόρευση ή τιμωρία για τις επιχειρήσεις προϊόντων καπνού, αλκοόλ και παραγώγων τους, ούτε θεσπίζετε την επιβολή μεγαλύτερων τιμών σε αυτά τα προϊόντα και ΦΠΑ, ως μέτρο αποτροπής, ούτε απαγόρευση διαφημίσεων στους χώρους όπου αθλούνται παιδιά, ούτε απαγόρευση χορηγίας ιατρικών συνεδρίων από τέτοιες εταιρίες, ούτε και ταινία σήμανσης για τους κινδύνους κατανάλωσης αλκοόλ από ανηλίκους. Μας είπατε ότι κάνατε με τον κ. Βαρτζόπουλο καμπάνια κατά του αλκοόλ, που συμμετείχαν εταιρείες αλκοολούχων ποτών. Αυτό είναι που λέμε, «βάλαμε το λύκο να φυλάει τα πρόβατα».

Δεύτερον, επισημαίνω τη σκανδαλώδη διάταξη του άρθρου 11, όπου όσοι έχουν πρόστιμο από παλαιότερο έλεγχο σε εφαρμογή του νόμου του 2008 και παρανομήσουν εκ νέου, με το νέο νόμο δεν θεωρούνται υπότροποι, ώστε να πάρουν μεγαλύτερο πρόστιμο ή να κλείσουν τις επιχειρήσεις τους.

Τρίτον, και ενώ κάνετε αυτά τα άκρως ευνοϊκά για τις επιχειρήσεις, για τους εργαζόμενους, τι κάνετε; Έχετε φροντίσει στο άρθρο 10, να μεταφέρετε στον εργαζόμενο, τον πωλητή, στον σερβιτόρο, την ευθύνη για τον έλεγχο της ανηλικότητας και μάλιστα, τους αποδίδετε ποινική ευθύνη με 2-3 έτη φυλάκισης και χρηματική ποινή. Το ανήγγειλε θριαμβευτικά την περασμένη φορά ο Υφυπουργός, με το «επιτέλους, ποινικοποιείται η ατομική ευθύνη». Μπράβο, μπράβο γιατί φαίνεται ότι ο Υφυπουργός αγνοεί αυτό που ξέρουν όλοι οι εργαζόμενοι τέτοιων επιχειρήσεων, αλλά και άλλων, που δεν μπορούν να σηκώσουν κεφάλι στους εργοδότες τους και να μην εξυπηρετήσουν τον πελάτη, αν πάρουν τέτοια εντολή. Μήπως γνωρίζετε τι συμβαίνει με τις ατομικές συμβάσεις εργασίας, ενώ οι συλλογικές συμβάσεις εργασίας δεν έχουν, αυτή τη στιγμή, επιταχυνθεί;

Τελευταία επισήμανση που αφορά τις λοιπές διατάξεις του Υπουργείου Υγείας, επαναλαμβάνω ότι, όπως έλεγε ο κύριος Μητσοτάκης παλιότερα, πράγματι θα ανατριχιάσουμε με την πολιτική που θα εφαρμόσει στο χώρο της υγείας και το βλέπουμε όπως το υλοποιείται σε αυτό το νόμο.

Ανατριχιάζουμε, γιατί τροποποιείται επί τα χείρω τον νόμο που διέλυσε την ψυχική υγεία στον τόπο μας. Ανατριχιάζουμε, που αντί για προσλήψεις γιατρών και προσωπικού, δίνεται νέες παρατάσεις σε συμβασιούχους. Ανατριχιάζουμε, που οι κινητές μονάδες υγείας ΚΟΜΥ υπάγονται στον ΕΟΔΥ, αλλάζοντας τον ρόλο τους φανερώνοντας τη συνειδητή υποβάθμισή τους και της δημόσιας Πρωτοβάθμιας Υγείας. Ανατριχιάζουμε, όταν επιμένετε να διαχειρίζεστε το δημόσιο χρήμα αδιαφανώς, παρέχοντας σε ιδιωτικούς φορείς νέες εξαιρέσεις από τον νόμο των δημοσίων συμβάσεων.

Μας είπατε ότι κακώς διαμαρτυρόμαστε – το είπε αυτό ο κύριος Γεωργιάδης – γιατί τώρα νομοθετούμε απαγορευτικά αποκλειστικά μέτρα, αλλά μετά να μην ανησυχούμε, θα φέρετε την Εθνική Στρατηγική για την προστασία των ανηλίκων από καπνικά προϊόντα και αλκοόλ. Καταρχήν, κύριε Υπουργέ Γεωργιάδη, αγνοείτε τα βασικά βήματα μιας νομοθέτησης; Ξεκινάμε από την Εθνική Στρατηγική, με πλήθος προβλέψεων και αξόνων παρέμβασης ως μεγάλη ομπρέλα που καλύπτει κάθε πτυχή του θέματος. Μετά περνάμε στο σχέδιο δράσης για κάθε νέο άξονα, που εξειδικεύει τις προβλέψεις της Εθνικής Στρατηγικής και περιλαμβάνει χρονοδιάγραμμα και τέλος ακολουθούν οι νομοθετικές πρωτοβουλίες για την υλοποίηση του σχεδίου. Εσείς αντιστρέφετε τη λογική σειρά των πραγμάτων.

Το 2019 – και θα το καταθέσω αύριο στην Ολομέλεια, το έχω εδώ – παραδόθηκε στο Υπουργείο σας έτοιμο ένα Εθνικό Σχέδιο δράσης κατά του αλκοόλ. Κάνατε τίποτα; Όχι, βέβαια. Ίσως γιατί αυτό το σχέδιο δράσης, δηλαδή το- Εθνικό Σχέδιο Δράσης για την αντιμετώπιση και τα λοιπά, παρενέβαινε στις διαφημίσεις στα ΜΜΕ και στην αλυσίδα εμπορίας και διάθεσης αλκοολούχων ποτών, που σήμερα εσείς δεν θέλετε να παρέμβετε.

Τελειώνω, κύριε Πρόεδρε. Επειδή κατηγορούμαστε συνέχεια ότι απλά κάνουμε κριτική και δεν προτείνουμε καινούργια πράγματα, εγώ σήμερα σας καταθέτω αυτό που θα πω και αύριο στην Ολομέλεια, δηλαδή την πρόταση της Νέας Αριστεράς για το θέμα που συζητάμε ό,τι χρειαζόμαστε δηλαδή ένα άλλο νομοσχέδιο με διατάξεις, ένα, πρόληψης, δύο, έγκυρης και έγκαιρης διάγνωσης, τρία, αποκατάσταση, τέσσερα, βελτίωση κοινωνικών παραμέτρων.

Πρώτον, πρόληψη σε επίπεδο κοινότητας, μέσω ενός δικτύου φορέων και υπηρεσιών δημόσιων που θα εστιάζει καταρχάς στην ενημέρωση και εκπαίδευση παιδιών και γονέων και εκπαιδευτικών και θα εμπλέκει τα συναρμόδια Υπουργεία Υγείας, Δικαιοσύνης, Παιδείας, Κοινωνικής Συνοχής και Οικογένειας και διάφορους φορείς, Πρωτοβάθμια Υγεία, κοινωνικές υπηρεσίες και κέντρα κοινότητας, Ο.Τ.Α., σχολεία, κέντρα ψυχικής υγείας κλπ.. Ιδιαίτερος θα είναι εδώ ο ρόλος των κέντρων πρόληψης κατά των εξαρτήσεων, δημόσιων κέντρων πρόληψης που λειτουργούσαν επί χρόνια σε τοπικό επίπεδο και τώρα με την μεταρρύθμιση της ψυχικής υγείας, απαξιώνεται. Να επανέλθει η τομεοποίηση, να πολλαπλασιαστούν τα κέντρα πρόληψης και να στελεχωθούν με εξειδικευμένο προσωπικό. Στις παραπάνω δράσεις, πρέπει να μετέχουν οι έφηβοι.

Δεύτερον, έγκαιρη και έγκυρη διάγνωση, αφενός στα σχολεία με αναβάθμιση, πολλαπλασιασμό και διεύρυνση των επιστημονικών και των επιτροπών διεπιστημονικής υποστήριξης, των Ε.Δ.Υ., σε κάθε σχολική μονάδα και αφετέρου στα κέντρα στήριξης οικογένειας και παιδιών των κέντρων κοινότητας.

Τρίτο, αποκατάσταση, πολλαπλασιασμός των ιατρείων διακοπής εξάρτησης από καπνό και αλκοόλ στις δημόσιες δομές, με δημιουργία τμημάτων ειδικά για ανηλίκους.

Τέταρτο, βελτίωση των κοινωνικών παραμέτρων που συντελούν στο πρόβλημα, δηλαδή στη διαβίωση, στη στέγη, στην εργασία, στα δικαιώματα, στο εισόδημα, στις προνοιακές και ασφαλιστικές καλύψεις και καθολική και ισότιμη πρόσβαση στην υγεία προστασία κοινωνικών δικαιωμάτων και τα λοιπά. Σας ευχαριστώ, κυρία Πρόεδρε, για την ανοχή σας.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Σας ευχαριστούμε πολύ, κυρία Φωτίου.

Το λόγο έχει η Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΡΙΩΤΙΚΟ ΚΙΝΗΜΑ ‘’ΝΙΚΗ’’», η κυρία Ασπασία Κουρουπάκη, για δέκα λεπτά.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κυρία Πρόεδρε. Η καθυστέρηση στην εισαγωγή ενός νομοσχέδιου για την προστασία των παιδιών από το κάπνισμα και το αλκοόλ, δείχνει ολιγωρία και έλλειψη μια στοχευμένη πολιτικής για την αντιμετώπιση του οξύτατου αυτού προβλήματος. Σύμφωνα με την ερευνά της ESPAD για το 2024 σχετικά με την κατανάλωση αλκοόλ και καπνού από τους ανηλίκους, τα ευρήματα ήταν ιδιαίτερα ανησυχητικά. Τα ποσοστά στην Ελλάδα είναι αυξημένα σε όλους τους δείκτες στην υπερβολική κατανάλωση αλκοόλ και τη μέθη, στο κάπνισμα παραδοσιακών τσιγάρων και ηλεκτρονικών Vape τσιγάρων, συμπεριλαμβανομένου του ποσοστού όσων δοκίμασαν σε πολύ μικρή ηλικία.

Σε όλους τους δείκτες που αφορούν τη χρήση ουσιών, συμπεριλαμβανομένης της αντίληψης περί εύκολης πρόσβασης στην κάνναβη. Μπορεί μεν να παρατηρείτε μείωση συγκριτικά με άλλες χρονιές στο ποσοστό των ανηλίκων που στην Ελλάδα αναφέρουν ότι έχουν καταναλώσει αλκοόλ, όμως αυξήθηκαν τα περιστατικά ακραίας μέθης από τους εφήβους. Ακόμη, είναι αναγκαίο ένα αυστηρό πλαίσιο κανόνων που θα αφορά όχι μόνο τα οινοπνευματώδη και τον καπνό, αλλά και όλα τα εναλλακτικά προϊόντα καπνού των οποίων η χρήση από τους νέους ολοένα και αυξάνεται, ώστε να αποτελούν κίνδυνο για τη δημόσια υγεία λόγω της εθιστικότητάς τους.

Σήμερα, τα προϊόντα αυτά διατίθενται στην αγορά χωρίς έλεγχο και χωρίς ενημέρωση σχετικά με τα συστατικά τους και τους κινδύνους που εγκυμονεί η χρήση τους. Πρέπει να υπάρξουν κανόνες και να ελεγχθεί η αγορά στη διάθεση όλων των νέων προϊόντων καπνού, των ηλεκτρονικών τσιγάρων και των περιεκτών επαναπλήρωσης, καθώς και των φυτικών προϊόντων για κάπνισμα και να συσταθεί ένας αποτελεσματικός μηχανισμός ελέγχου της διακίνησης όλων των παραπάνω προϊόντων.

Ασφαλώς, θα πρέπει να συμπεριληφθούν στις απαγορεύσεις στο εν λόγω νομοσχέδιο και οι αρωματικές ουσίες στα ηλεκτρονικά τσιγάρα, καθώς, όπως μας διαβεβαίωσαν και επιστημονικοί φορείς, αυξάνουν σε σημαντικό και μετρήσιμο βαθμό την τοξική ή εθιστική επίδραση. Η κατάσταση αυτή εγείρει μεγάλες ανησυχίες, καθώς τα επιστημονικά δεδομένα δείχνουν ότι η κατανάλωση νικοτίνης και αλκοόλ στην εφηβεία ευθύνεται για επιζήμιες συνέπειες στην ανάπτυξη του εγκεφάλου, όπως μειωμένες γνωστικές λειτουργίες, μειωμένη προσοχή και επιδράσεις στη βραχυπρόθεσμη μνήμη.

Όλα τα παραπάνω οδηγούν στη διαπίστωση ότι το Κράτος οφείλει να λάβει προληπτικά μέτρα για την προστασία της υγείας των ανηλίκων, στοχεύοντας αφενός μεν στον περιορισμό της διαθεσιμότητας και της προσβασιμότητας των προϊόντων αυτών, αφετέρου δε στην αποτροπή της άμεσης και έμμεσης προώθησης των προϊόντων αυτών προς τους ανηλίκους.

Το νομοσχέδιο που φέρνετε εστιάζει μονομερώς τις απαγορεύσεις και τα πρόστιμα, ενώ δεν αγγίζει καθόλου το ζήτημα της πρόληψης, καθώς και την ανεπάρκεια των Κέντρων Πρόληψης για παροχή επαρκούς φροντίδας στα παιδιά που αντιμετωπίζουν πρόβλημα. Υπάρχουν σοβαρά κενά στην πολιτική υγείας της χώρας. Υπάρχει έλλειψη δομών ψυχικής υγείας για εφήβους και κοινωνικών δομών υποστήριξης. Το ΕΣΥ είναι υπό κατάρρευση, χρόνια υποστελεχωμένο και δεν μπορεί να ανταποκριθεί στις αυξημένες ανάγκες φροντίδας και αντιμετώπισης της εξάρτησης από καπνό και αλκοόλ στους εφήβους.

Ακόμη, το νομοσχέδιο δεν αντιμετωπίζει τις αιτίες που οδηγούν στην έναρξη του καπνίσματος και κατανάλωσης αλκοόλ σε νεαρή ηλικία. Κλείνετε τα μάτια στο πρόβλημα που δεν είναι μόνο ότι οι νέοι παρεκτρέπονται. Είναι ότι ολόκληρη η κοινωνία μας βρίσκεται σε κρίση. Οι οικογενειακοί δεσμοί δεν είναι σταθεροί. Οι γονείς εργάζονται πολλές ώρες και δεν υπάρχει επίβλεψη των παιδιών. Οι σχέσεις αυτονομούνται, τα παιδιά δεν λαμβάνουν θετικά πρότυπα. Η κοινωνία μας είναι βίαιη ανταγωνιστική, υλιστική, παράγοντες οι οποίοι οδηγούν στα αυξημένα προβλήματα ψυχικής υγείας στους ανηλίκους.

Δεν αντιμετωπίζεται αυτό το πολυσύνθετο πρόβλημα με κυρώσεις, ψηφιακά μητρώα και ψηφιακές εφαρμογές πορτοφολιών. Πρέπει να θεσπιστούν μέτρα προληπτικά για την προστασία της υγείας των ανηλίκων. Να σχεδιαστεί μια πολιτική ευαισθητοποίησης και ενημέρωσης με τη συνεργασία και άλλων υπουργείων, όπως το Υπουργείο Οικογένειας και Κοινωνικής Συνοχής, το Υπουργείο Παιδείας, το Υπουργείο Πολιτισμού, για μία συντονισμένη ανάληψη δράσης, ενημέρωσης και εκπαίδευσης των νέων για ζητήματα που επηρεάζουν την υγεία των ανηλίκων.

Η πρόληψη είναι η πιο ουσιαστική παρέμβαση. Αλήθεια, τι έκανε η Κυβέρνηση τα τελευταία επτά χρόνια για να στηρίξει την πρόληψη; Τίποτα. Ο Εθνικός Οργανισμός Πρόληψης και Αντιμετώπισης Εξαρτήσεων που υποτίθεται ότι θα ενοποιούσε και θα εκσυγχρόνιζε τις υπηρεσίες πρόληψης και αντιμετώπισης έφερε αντίθετα αποτελέσματα. Δομές με ιστορία δεκαετιών αποδυναμώθηκαν. Ακόμη, τα υπάρχοντα Κέντρα Πρόληψης είναι υποστελεχωμένα με κενές θέσεις εργασίας, ενώ για όσους εργάζονται με συμβάσεις δεν υπάρχει καμία ουσιαστική δέσμευση για ανανέωση των συμβάσεων τους μετά το Νοέμβρη του 2025.

Στις κυβερνητικές εξαγγελίες κατά την παρουσίαση πριν από περίπου ενάμιση μήνα της Εθνικής Στρατηγικής για την Πρόληψη της Βίας και την Αντιμετώπιση της Παραβατικότητας Ανηλίκων 2025-2030, μόνο το 15% των αξαγγελώμενων μέτρων αφορούν την πρόληψη, ενώ το 40% περίπου αφορά σε κατασταλτικού χαρακτήρα μέτρα. Και η έμφαση δίνεται στην ατομική και οικογενειακή ευθύνη, με τα κοινωνικά αίτια να μένουν στο απυρόβλητο.

Πώς θα στηρίξετε την πρόληψη, κύριε Υπουργέ; Χωρίς εκστρατείες ενημέρωσης στην πρωτοβάθμια και δευτεροβάθμια εκπαίδευση; Χωρίς την εξαγγελία ανάπτυξης δομών και υπηρεσιών ψυχοκοινωνικής μέριμνας για τα πλέον ευάλωτα παιδιά; Χωρίς γενναία χρηματοδότηση και πόρους για την ενίσχυση των δομών πρόληψης; Χωρίς στελέχωση των υπηρεσιών αυτών; Χωρίς σχολικούς ψυχολόγους και κοινωνικούς λειτουργούς στα σχολεία; Χωρίς την ενίσχυση του ΕΣΥ; Χωρίς ιατρεία διακοπής καπνίσματος; Εξυμνώντας μόνο τις αρετές του kids wallet; Πρόκειται ασφαλώς για λανθασμένη ανάγνωση ή για έλλειψη κατανόησης του προβλήματος και φυσικά για ανεπαρκή αντιμετώπισή του.

Έπειτα το νομοσχέδιο δεν αντιμετωπίζει τις εμπορικές πρακτικές προώθησης και διαφήμισης των τσιγάρων και άλλων καπνικών προϊόντων και του αλκοόλ από το marketing. Τα παιδιά, όπως είναι γνωστό, είναι ευάλωτα και εύκολος στόχος στις πρακτικές marketing, αλλά και σε ό,τι προβάλλεται ως μόδα ή ως μια κοινωνικά αποδεκτή συνήθεια. Δεν αποτελεί έκπληξη ότι παγκοσμίως το 78% των μαθητών ηλικίας 13 έως 15 ετών δηλώνουν ότι γίνονται τακτικά αποδέκτες διαφημιστικών ή άλλων προωθητικών μηνυμάτων από τις καπνοβιομηχανίες. Η βιομηχανία καπνού προωθεί τα προϊόντα αυτά απευθυνόμενη στους νέους στο όνομα της ελευθερίας επιλογής και της ωριμότητας να καπνίζουν ελεύθερα.

Υπάρχει, λοιπόν, επιτακτική ανάγκη να ρυθμιστεί η αγορά σχετικά με τις εμπορικές πρακτικές και τις διαφημίσεις τσιγάρων και άλλων καπνικών προϊόντων που απευθύνονται σε νέους, όσο κι αν φαίνεται αυτό δύσκολο. Βλέπουμε, δηλαδή, ότι αν δεν υπάρξει μια καθολική απαγόρευση στην προβολή προϊόντων καπνού και αλκοόλ οι εμπλεκόμενες εταιρείες πάντα θα βρίσκουν τρόπους να προωθούν το προϊόν τους σε ακόμη νεαρότερες ηλικίες. Είναι απολύτως αναγκαίο να υπάρξει σχεδιασμός και πολιτική βούληση για την αντιμετώπιση του φαινομένου της εξάρτησης των νέων από τον καπνό και το αλκοόλ και να αντιμετωπιστούν τα αίτια της κακής υγείας στους νέους.

Θεωρούμε ότι πρέπει να θεσπιστούν μέτρα προληπτικά για την προστασία των νέων από τις εξαρτήσεις, μέσω μιας συντονισμένης ενημέρωσης και εκπαίδευσης των νέων και της ευρύτερης κοινωνίας για ζητήματα που επηρεάζουν την υγεία των ανηλίκων. Σας ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε, κυρία Κουρουπάκη.

Τον λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κύριος Σπυρίδων Μπιμπίλας, για δέκα λεπτά.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΝΑΤΟΠΟΥΛΟΥ»):** Σας ευχαριστώ και καλημέρα. Ως γνήσιος αντικαπνιστής και ως εκπρόσωπος του κόμματός μας, όλες αυτές τις μέρες έχετε δει ότι δεν μπορώ παρά να μη συμφωνώ σε μεγάλο μέρος του νομοσχεδίου, διατηρώντας όμως σοβαρές επιφυλάξεις για τις σημαντικές ελλείψεις του. Όπως και δεν μπορώ να μην τονίσω ότι ούτε οι προηγούμενοι έκαναν σημαντικά βήματα απέναντι σε αυτό το ακανθώδες πρόβλημα. Καλά και τίμια όσα ειπώθηκαν μέσα σε αυτή την αίθουσα από όλους με την αφορμή του μελετώμενου νομοσχεδίου, αλλά έχουμε μεγάλο δρόμο ακόμα να διασχίσουμε. Έχουμε πολλή δουλειά μπροστά μας.

Αναμφίβολα, τα τελευταία χρόνια έχουν γίνει τεράστια βήματα αντικαπνιστικής καμπάνιας. Από τα περίφημα κινηματογραφικά καρέ του θρυλικού Τζέιμς Ντιν με το τσιγάρο στο στόμα της δεκαετίας του 1950, φτάσαμε να απαγορεύουμε τη χρήση του τσιγάρου στα θέατρα, στα τηλεοπτικά στούντιο, στις τηλεοπτικές σειρές. Ποιος δεν θα θυμάται γνωστή παρουσιάστρια, που σήμερα είναι βουλευτής, με το τσιγάρο στο στόμα να παίρνει ή να δίνει συνεντεύξεις, προφανώς, γιατί πίστευε ότι αυτό της δίνει κύρος. Και τώρα φτάνουμε να συζητάμε πώς θα γίνει να μην παίζουν ούτε διαφημίσεις με τσιγάρα στο σινεμά όπου πηγαίνουν οι ανήλικοι θεατές. Αυτό για μένα, αλλά και για όλους εδώ, είναι μια σημαντική πρόοδος.

Ακούστηκε και άλλες φορές, ότι η πρόληψη για το κάπνισμα και το αλκοόλ είναι το καλύτερο μέτρο. Δεν κρίνετε σκόπιμο κάποια στιγμή να μελετηθούν σε βάθος τα αίτια που οδηγούν τις εφηβικές ηλικίες στη χρήση του αλκοόλ και στο κάπνισμα; Και για να είμαι ειλικρινής, ακόμα και παιδιά μιας ιδιαίτερης κατηγορίας πολιτών, συμπολιτών μας, που αν πήγαιναν στο σχολείο θα άρχιζαν από το Δημοτικό, θεώνται συχνά με τσιγάρο στο στόμα. Δυστυχώς, παρατηρείται το θλιβερό φαινόμενο ακόμα και παιδιά κάτω των 12 ετών που προέρχονται από οικογένειες Ρομά να κάνουν χρήση καπνού, ενώ καταγράφονται και περιστατικά κατανάλωσης αλκοόλ. Αυτό το έχουμε δει ακόμα και στους δρόμους.

Με δεδομένο ότι αύριο πρόκειται να τεθεί προς ψήφιση το παρόν νομοσχέδιο, ερωτάται το Υπουργείο, πρώτον, πώς σκοπεύετε να αντιμετωπίσετε το φαινόμενο του αλκοόλ και του καπνίσματος στους καταυλισμούς Ρομά; Το νομοσχέδιο που προτίθεστε να ψηφίσετε αύριο θα ισχύσει άραγε και για όλους ανεξαιρέτως τους πολίτες αυτού του Κράτους που είναι ισότιμοι απέναντι σε όλα;

Δεύτερον, ποια θα είναι η παρέμβασή σας σε αυτή την ιδιαίτερη κατηγορία πολιτών, μια παρέμβαση που δεν θα πρέπει να καταλήξει ασφαλώς, ούτε ρατσιστική ως προς τους συμπαθείς Ρομά, ούτε άδικη ως προς τους υπόλοιπους πολίτες που υποφέρουν από τις παραβατικές συμπεριφορές που συχνά παρατηρούνται στους καταυλισμούς;

Τρίτον, πώς θα χειριστεί η Ελληνική Κυβέρνηση το παιδικό κάπνισμα στους καταυλισμούς Ρομά, αλλά και τους επίσης επικίνδυνους καπνούς, μεγαλύτερους και τοξικότατους, που προέρχονται από καύση καλωδίων και ελαστικών, με σκοπό την εξαγωγή και πώληση χαλκού δίπλα στα μικρά παιδιά; Δεν είναι λίγες οι μαρτυρίες σιδηροδρομικών υπαλλήλων που καταγγέλλουν κλοπές καλωδίων από Ρομά για τον ίδιο σκοπό.

Γνωρίζετε ίσως πως σε αρκετές χώρες του εξωτερικού ο χαλκός που προέρχεται από δημόσια περιουσία είναι ειδικά χαρακτηρισμένος ώστε να μην μπορεί να πουληθεί ή να αγοραστεί νόμιμα. Έτσι, όποιος επιχειρήσει να το αγοράσει καθίσταται αυτόματα παράνομος. Γιατί να μην εφαρμόσουμε κάτι αντίστοιχο και στη χώρα μας, ώστε να προστατεύουμε και να βελτιώσουμε το ήδη ταλαιπωρημένο σιδηροδρομικό μας δίκτυο, που όχι μόνο πάσχει, όπως είδαμε και από το έγκλημα των Τεμπών, αλλά επιβαρύνεται επιπλέον από τις οργανωμένες κλοπές καλωδίων, οι οποίες θέτουν σε μεγάλο κίνδυνο τόσο τους εργαζόμενους όσο και τους επιβάτες.

Γνωρίζετε πως λίγες μέρες πριν στη Θεσσαλονίκη, στις 26 Ιουνίου, παρενέβη η Πυροσβεστική με 10 οχήματα και 30 πυροσβέστες για να σβήσει φωτιά που εξαπλώθηκε από τις καύσεις που προκάλεσε η κοινότητα των Ρομά στα Τσαΐρια του Δήμου Θερμαϊκού. Γνωρίζετε πως για μέρες οι κάτοικοι στην Περαία δεν μπορούσαν να αναπνεύσουν. Είναι πολλά τα παράπλευρα θέματα που ανοίγουν και πρέπει σίγουρα να αντιμετωπιστούν. Δώστε στα παιδιά εκπαίδευση, δώστε στον κόσμο περισσότερη παιδεία, εντάξτε περισσότερα παιδιά Ρομά σε σχολεία, γιατί συχνά πηγαίνουν μόνο για τους πρώτους 3 μήνες από τη σχολική χρονιά και όχι όλους.

Ποια είναι η ουσιαστική πρόληψη για το αλκοόλ και το κάπνισμα στην εφηβική ηλικία; Μα ποια άλλη από τη στροφή των εφήβων στον αθλητισμό και τον πολιτισμό. Πέρα από τις νομοθεσίες, δηλαδή, φτιάξτε και άλλα Καλλιτεχνικά Σχολεία στη χώρα μας, ώστε να μη βλέπουμε περιστατικά σαν και το πρόσφατο γεγονός στη Συμπρωτεύουσα. Το να δίνουν, δηλαδή, 350 παιδιά στο Καλλιτεχνικό Σχολείο Θεσσαλονίκης εισαγωγικές εξετάσεις για να περάσουν μόλις 51. Οι κατευθύνσεις στα Καλλιτεχνικά Σχολεία είναι τρεις. Θέατρο, κινηματογράφος, χορός και εικαστικά. Δηλαδή περνούν 17 μαθητές σε κάθε κατεύθυνση, ούτε καν 25, γιατί οι εγκαταστάσεις του σχολείου δεν επιτρέπουν περισσότερους μαθητές. Ένα Καλλιτεχνικό σχολείο στη Θεσσαλονίκη και αυτό με μεγάλα θέματα στις εγκαταστάσεις του και το σχέδιο η προοπτική να εγκατασταθεί σε άλλο κτίριο ναυάγησε.

Ολόκληρη συμπρωτεύουσα με 1.000.000 κατοίκους και να έχει μόνο ένα Καλλιτεχνικό Σχολείο στη δυτική της πλευρά. Είναι σωστό; Ούτε καν ένα δεύτερο στην ανατολική Θεσσαλονίκη. Έτσι θα στρέψουμε τους νέους μας σε υγιείς προσανατολισμούς; Έτσι θα δώσουμε θετικά κίνητρα; Γιατί δεν φτιάχνετε και άλλα Μουσικά Σχολεία; Γιατί δεν βάζετε περισσότερους ψυχολόγους στα σχολεία; Μπορεί αυτά να αφορούν, κύριε Υπουργέ, ένα άλλο Υπουργείο, το Υπουργείο Παιδείας, που πρέπει να συνεργαστεί φυσικά με το δικό σας, αλλά μέσα από το βήμα αυτό πρέπει να λέγονται και να ακούγονται πράγματα που αφορούν άμεσα στα προβλήματα του Έλληνα πολίτη.

Σας έχω επισημάνει σε όλες μου τις ομιλίες την απέραντη χρησιμότητα μέσω εκπαίδευσης να καταλάβουν τα παιδιά τι ωφελεί και τι τα βλάπτει, όχι για να τρομάξουν μόνο από τις επιπτώσεις των βλαβών από το αλκοόλ και το κάπνισμα, όχι για να δουν τους πνεύμονες κατάμαυρους, αλλά για να ενημερωθούν, οπότε να τα βάλουμε στο πνεύμα της συν ευθύνης από μικρά. Να καταλάβουν πόσο επιβαρύνετε ο Κρατικός Προϋπολογισμός από τις αρρώστιες που οι ίδιοι προκαλούμε στο σώμα μας. Αλήθεια θα δώσετε τελικά τα επιδόματα εκγύμνασης και σε εφήβους και ενήλικες; Αυτό είναι κάτι που είχαμε ξανά συζητήσει σε συνεδρίαση άλλου νομοσχεδίου του Υπουργείου Υγείας. Βεβαίως, εφόσον δηλώνετε και πολύ σωστά ως μέλημά σας όχι κάπνισμα, όχι άτμισμα, ναι στην άσκηση, ναι στην καλή διατροφή, φροντίστε να μειωθούν και οι τιμές των προϊόντων για να έχουν πρόσβαση οι πολίτες μας στην καλή διατροφή.

Φυσικά, εφόσον μιλάμε για την υγεία, καθότι Υπουργείο Υγείας, ας ανοίξουμε και το μεγάλο ζήτημα των προϊόντων που χρησιμοποιούν το χημικό Τεφλόν. Ξέρετε σε ποια κατηγορία χημικών ανήκει το Τεφλόν; Στο «For ever chemicals», δηλαδή «για πάντα χημικά». Αυτό σημαίνει πως το γκρουπ αυτών των χημικών μένουν στο περιβάλλον για χιλιάδες χρόνια. Το Τεφλόν έγινε γνωστό αρχικά γιατί χρησιμοποιούταν για χρόνια στα κουζινικά σκεύη. Πλέον χρησιμοποιείται και στα ρούχα, συχνά στα αθλητικά ρούχα, στα αδιάβροχα. Τεφλόν περιέχουν και τα οδοντικά νήματα. Πρέπει να σκύψουμε και στο θέμα αυτό σύντομα. Κύριε Υπουργέ, δείχνετε ζήλο ως προς τη βελτίωση των τομέων της υγείας, ανοίξτε και το κεφάλαιο Τεφλόν.

Επιστρέφω, τώρα, στο παρόν νομοσχέδιο. Συμφωνούμε, λοιπόν, να περιορίσουμε όσο μπορούμε περισσότερο τα καταστήματα που πωλούν αλκοόλ στους εφήβους, οφείλουμε, όμως, να έχουμε πως η αυστηρή νομοθεσία μπορεί να φέρει σαν αποτέλεσμα αρνητικό την «μαύρη αγορά». Πώς θα περιοριστεί η «μαύρη αγορά»; Κάτι που όπως ξέρετε και φαντάζεστε εγκυμονεί και τους κινδύνους της νοθείας των ποτών και αυτό θα μπορούσε να προκαλέσει σοβαρά προβλήματα στους καταναλωτές των παράνομων ποτών.

Θα συμφωνήσουμε πως το αλκοόλ δεν πρέπει να πωλείται στα περίπτερα και στα μίνι μάρκετ. Έτσι, θα περιοριστεί πάρα πολύ η νόμιμη αγορά από τους ανήλικους καταναλωτές. Θα ήθελα να σχολιάσω κάτι που έθιξε στην προηγούμενη συνεδρίαση μας η Βουλευτής μας κυρία Κεφαλά από την “Πλεύση Ελευθερίας”. Θα πρέπει με κάποιο τρόπο να ελέγχεται η χρήση αλκοόλ και στις συναυλίες. Γιατί οι έφηβοι πηγαίνουν και πολύ καλά κάνουν σε συναυλίες, γιατί μέσα από τις συναυλίες ομαδοποιούνται, εκφράζονται και συναισθάνονται, ταυτίζονται, πολιτικοποιούνται. Είδατε τι έγινε με την τελευταία συναυλία του ΛΕΞ, όπου χωρίς να του δίνουν χρόνο τα κανάλια, κατάφερε να συγκεντρώσει 60.000 νέους γιατί τους εκφράζουν οι στίχοι του. Αλλά τι θα γίνει με την κατανάλωση αλκοόλ από εφήβους στις συναυλίες; Συμφωνώ ακόμα και στο να περιοριστούν τα ισοτονικά ποτά που προκαλούν επιθετικότητα, κάτι που ανέφερε άλλος συνάδελφος σε προηγούμενη συνεδρίαση.

Πολύ σωστή και η κίνηση να απαγορευτεί το κάπνισμα εντός αυτοκινήτου, εφόσον υπάρχουν στο αυτοκίνητο ανήλικοι έως 18 ετών, όχι ως 12 ετών. Να αυξηθεί δηλαδή το όριο αυτό, από τα 12 να γίνεται 18. Ας μην ξεχάσουμε πως οι βλαβερές συνέπειες του καπνού δεν αφορούν μόνο τους ενεργητικός καπνιστές, αφορούν και τους παθητικούς. Για παράδειγμα, οι έφηβοι που δεν καπνίζουν αλλά ζουν σε σπίτια που οι γονείς τους καπνίζουν, έχουν και αυτοί άσχημα αρνητικά αποτελέσματα στην υγεία τους επειδή είναι παθητικοί καπνιστές. Αυτούς τους εφήβους πώς μπορούμε να τους προστατέψουμε; Κάποτε ήμουνα κι εγώ ένας τέτοιος έφηβος που έβλεπα τους δικούς μου γονείς να καπνίζουν και έζησα τα σοκ των θανάτων τους.

Να μην ξεχάσουμε, κυρίες και κύριοι συνάδελφοι, πως πραγματική αντικαπνιστική παιδεία είναι ο πολιτισμός και ο αθλητισμός. Τα καθαρά πάρκα και οι όμορφες δράσεις που ενδιαφέρουν τους εφήβους, τα καθαρά πάρκα χωρίς αποτσίγαρα που πρέπει να τα μαζεύουμε όλοι μας. Ας τα αποκτήσουμε λοιπόν αυτά τα καθαρά πάρκα και ας βάλουμε στη ζωή μας την κουλτούρα της ασφάλειας, την κουλτούρα της υπευθυνότητας και την κουλτούρα της πρόληψης. Αυτό θα μας σώσει. Σας ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε, κύριε Μπιμπίλα.

Έχει το λόγο ο κύριος Παπαδόπουλος, για πέντε λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κυρία Πρόεδρε. Να πω κι εγώ δύο κουβέντες για αυτό το ακανθώδες θέμα. Το παράδειγμα είναι αυτό που μετράει, κυρία Πρόεδρε, και όχι οι νόμοι σε αυτά τα πράγματα. Καλοί και οι νόμοι αλλά αν δεν υπάρχει παράδειγμα στους νέους δεν μπορούμε να πετύχουμε τίποτα. Σας το λέει ένας άνθρωπος που μεγάλωσε έξι παιδιά και από μικρός είμαι κοντά στα παιδιά. Ψάχνω να βρω έναν πολιτικό για να μπορέσω να τον δείξω σαν παράδειγμα στα παιδιά, έναν σήμερα στην Κυβέρνηση, έναν. Λοιπόν, αυτά λύνονται μέσω της παιδείας.

Πρέπει από τα μικρά παιδιά οι νηπιαγωγοί, οι δάσκαλοι, οι καθηγητές να τα ενημερώνουν μέσω ομιλιών, να καλέσουν γιατρούς από την Πρωτοβάθμια Φροντίδα Υγείας. Μπορώ να πω δυο κουβέντες παραπέρα, για να μάθουν εξ απαλών ονύχων τι γίνεται με τις φρικτές επιπτώσεις του καπνίσματος και του αλκοόλ. Η κατάχρηση αλκοόλ, ειρήσθω εν παρόδω, είναι που έχει τα περισσότερα θύματα παγκοσμίως από όλες τις εξαρτησιογόνες ουσίες που κυκλοφορούν σήμερα, από ηρωίνη, κοκαΐνη κτλ. Πρώτον το αλκοόλ και όμως βλέπετε πόσο διαδεδομένο είναι.

Δεύτερον, η υγεία και την πρωτοβάθμια φροντίδα υγείας είναι παραμελημένη. Ας μας το πουν άλλοι συνάδελφοι να μην κάνω κατάχρηση του χρόνου σας, αλλά πρέπει να δώσουμε σημασία στις προσωπικότητες. Θυμάμαι, εγώ είπα για το σχολείο. Εδώ, τι γίνεται με τις οικογένειες; Δίνετε σημασία στις οικογένειες όταν τα παιδιά δεν έχουν να φάνε στα σπίτια τους και λιποθυμούν στα σχολεία; Όταν η στέγαση έγινε όνειρο θερινής νυκτός. Όταν τους παίρνουνε τα σπίτια, μαλώνουν οι γονείς, φεύγουν στο εξωτερικό. Τότε τι γίνονται τα παιδιά; Γίνονται εύκολη λεία. Γίνεται κατάχρηση αλκοόλ και καπνού, το μόνο εύκολο.

Θυμάμαι που είπα για σχολεία και νηπιαγωγεία. Είχαμε μια καλή νηπιαγωγό, την κυρία Περσεφόνη, που όταν ήρθε ένας επιστάτης του σχολείου και έριξε μια φωλιά χελιδονιών και είχε πουλάκια μέσα που δεν πρόλαβαν ακόμα να πετάξουν, άρχισε να κλαίει μπροστά μας και πήραμε το καλύτερο μάθημα όλα τα παιδιά από αυτή την κυρία, που εύχομαι να ζει ακόμη. Πριν 50 χρόνια συνέβη αυτό το πράγμα.

Όταν δεν δίνουμε σημασία στα σπίτια, αγαπητή μου κυρία Πρόεδρε, και στις οικογένειες, έτσι σαν τα πουλάκια που δεν έχουν πετάξει, τα παιδιά είναι βορά στα «αιλουροειδή», είτε λέγεται πορνεία, είτε λέγονται ναρκωτικά, είτε λέγεται οτιδήποτε άλλο. Η Κυβέρνησή σας, δυστυχώς, είναι ένας στύλος υποκρισίας, ένας ναός θα έλεγα της υποκρισίας. Θέλετε παράδειγμα; Διακόσια κυλικεία έδωσε το Υπουργείο Πολιτισμού που το δικαιούταν 200 φτωχές πολύτεκνες οικογένειες και φωτογραφικά πήγαν σε ένα μεγάλο καρτέλ του είδους αυτού, να πουλάει τυρόπιτες και φραπέδες.

Δεν μπόρεσε να το κάνει αυτό ένας οικογενειάρχης, αλλά εκεί που είναι η ψυχή μας εκεί είναι και τα λεφτά μας, ή το 80% των έργων το προηγούμενο τετράμηνο του 2024 που βγήκε, το 80% δόθηκαν από την Κυβέρνησή σας σε απευθείας ανάθεση. Τα ξέρει αυτά ο κ. Πρωθυπουργός, τα ξέρει η Κυβέρνηση, γιατί δεν κάνετε τίποτα να βοηθήσετε αυτές τις δύσμοιρες οικογένειες και συμπεριφέρεστε σαν την κακιά μητριά, που άλλα παιδιά τα ταΐζει και τα μπουκώνει και άλλα παιδιά τα αφήνει νηστικά σαν τη σταχτοπούτα;

Με ποινές, με καταστολές, με απαγορεύσεις, επιτηρήσεις, ψηφιακούς ελέγχους και ψηφιακά πορτοφόλια, αγαπητή μου κυρία Πρόεδρε, δεν μπορεί να γίνει τίποτα. Δεν μπορείς συνέχεια να τον έχεις τον άλλο με το «μαστίγιο» δίκην σταλινικού καθεστώτος σαν τον «πατερούλη». Δεν θέλουμε να κάνουμε εμείς πολιτικούς πατερούληδες. Και το βέβαιο είναι, ότι η βελτίωση του βιοτικού επιπέδου τα βελτιώνει αυτά. Οι νόμοι είναι το αποκαταστάλαγμα. Δυστυχώς, όμως, στην Ελλάδα, η διαφθορά έφτασε μέχρι το μεδούλι, κυρία Πρόεδρε.

Θα μου πείτε και σε άλλα κράτη δεν υπάρχει; Υπάρχει, ναι υπάρχει και στη Γερμανία, αλλά σε υψηλά κλιμάκια, σε μερικούς πολιτικούς, Siemens,  εταιρείες κτλ., εδώ η διαφθορά έφτασε μέχρι το μεδούλι, έφτασε μέχρι και στον αγρότη, στον γιατρό, στον επιστήμονα, στην κοινότητα. 5.600 ΑΦΜ στην Κρήτη, για να βάψουμε μπλε την Κρήτη, για τα ψηφαλάκια δηλαδή, και δεν μας ενδιαφέρει ο αγροτικός τομέας, το φαγητό των παιδιών μας δηλαδή.

Αυτό που συμβαίνει στη χώρα είναι φρικτά εκμαυλιστικό. Είναι σαν ένα κακοήθες καρκίνωμα η διαφθορά που πηγαίνει παντού και με μεταστάσεις στο σύνολο της ελληνικής κοινωνίας και άντε για τα αγροτικά θέματα, τα εθνικά θέματα και δυστυχώς, είμαι βέβαιος, ότι η κυβέρνηση και ο Πρωθυπουργός τα γνωρίζει όλα. Δεν γνώριζε για τις υποκλοπές, δεν γνώριζε για τα Τέμπη, δεν γνωρίζουμε για τη δικαιοσύνη; Ακούσαμε προχθές, ότι τα μεγάλα Δικαστήρια έβγαλε και το νόμο για τα Πανεπιστήμια συνταγματικό. Δηλαδή, ακόμα και στο γράμμα του νόμου επιτίθεται η σημερινή δικαιοσύνη, γιατί υπάρχουν νόμοι οι οποίοι δέχονται πολλές ερμηνείες.

Τελειώνω, κυρία Πρόεδρε, ότι, δυστυχώς, με αυτά που σκέφτομαι και έτσι όπως τα βλέπω, η Ελλάδα θα δυσκολευτεί πολύ να αποκτήσει έντιμη κυβέρνηση, πολύ θα δυσκολευτεί, γιατί χρειάζονται να μπουν έντιμοι πολιτικοί. Ευχαριστώ πολύ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Το λόγο έχει ο κ. Τσίμαρης.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κυρία Πρόεδρε. Θα απευθυνθώ στον κ. Βαρτζόπουλο, αν μπορεί να μου απαντήσει στα ερωτήματα που θα θέσω. Όσον αφορά το άρθρο 44, για τη νομιμοποίηση δαπανών, θα τοποθετηθούμε πιο αναλυτικά στην Ολομέλεια, θέτω το εξής ερώτημα, να μας πείτε πόσους ωφελούμενους αφορά αυτές οι δαπάνες κινητής τηλεφωνίας που αναγνωρίζεται και πόσος είναι περίπου ο μέσος όρος και ποιοι είναι αυτοί, ποιος είναι ο μέσος όρος δαπάνης, αυτό θα θέλαμε να μας το εξηγήσετε, γιατί γίνεται αυτή η ειδική ρύθμιση.

Μετά θα ήθελα μια διευκρίνιση στο άρθρο 46, για τη διαδικασία επιβολής κυρώσεων στους κατόχους άδειας κυκλοφορίας των φαρμάκων που διακινούνται με έκτακτη εισαγωγή και αποζημιώνονται μέσω του ΕΦΕΤ. Καταλαβαίνω ότι θέλετε να βάλετε μια τάξη και να προσπαθήσετε να εντάξετε όλες αυτές τις παράλληλες εισαγωγές που γίνονται, νομοθετικά, εκδίδοντας διοικητικά πρόστιμα, το πρώτο ερώτημα είναι, πώς θα το καταφέρετε αυτό. Δηλαδή, υπάρχει μια πορεία γενικά με το πώς θα βγάλετε τις ΚΥΑ και το άλλο που θέλω να θέσω εγώ είναι, καταλαβαίνω ότι θέλετε να βάλετε μια τάξη, είναι το εξής, ότι πολλά φάρμακα που δεν εισάγονται αφορούν κάποιες λίγες περιπτώσεις, τις οποίες παραγγέλνουμε εμείς ως γιατροί και ζητάμε να μπουν μέσα.

Δεν θα μπουν ειδικά κριτήρια; Γιατί αν κάποιος παραγγείλει ένα φάρμακο, το οποίο αφορά λίγες περιπτώσεις κυρίως σπάνιες ασθένειες, για τις οποίες τους ζητάμε εμείς σαν γιατροί να μπει παράλληλα εάν ξέρει από πριν η εταιρεία ότι αν συνεχίσει να το τροφοδοτεί μέσω αυτού του καναλιού έστω και λίγες περιπτώσεις μέσω του ΕΦΕΤ και θα αναγκαστεί παρόλο που δεν θέλει – δεν λέμε εκατοντάδες χιλιάδες που το καταλαβαίνετε – να το εντάξει έτσι υπάρχει ο κίνδυνος να μην το στείλει καν και μαζί με τα ξερά να καούν και τα χλωρά. Αυτή την ερώτηση κάνω μόνο για το συγκεκριμένο και θα ήθελα μια απάντηση. Τα υπόλοιπα στην Ολομέλεια. Ευχαριστώ πολύ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε κ. Τσίμαρη.

Έχει ζητήσει το λόγο και η κυρία Λινού.

**ΑΘΗΝΑ ΛΙΝΟΥ:** Σας ευχαριστώ πολύ κυρία Πρόεδρε. Σας ευχαριστώ κύριοι συνάδελφοι που με ανέχεστε, αλλά ήθελα να είμαι αρκετά έντονη στο θέμα που συζητάμε για την προστασία των παιδιών από κατανάλωση αλκοόλ και προϊόντων καπνού και να δηλώσω ότι πιστεύω ότι βρισκόμαστε σε μια κατάσταση πολέμου. Ο πόλεμος διεξάγεται ανάμεσα στην καπνοβιομηχανία κυρίως και θα συνεχίσει και θα αυξηθεί στη βιομηχανία προϊόντων με αλκοόλ, και από την άλλη πλευρά είναι τα παιδιά.

Το κύριο όπλο που χρησιμοποιεί η καπνοβιομηχανία μέχρι σήμερα, είναι το όπλο της διαφήμισης, ενώ εμείς σαν Πολιτεία παντελώς δεν προστατεύουμε τα παιδιά από τη διαφήμιση. Βεβαίως, παράλληλα με τη διαφήμιση και στη διάρκεια της διαφήμισης οι βιομηχανίες χρησιμοποιούν ψεύδη αντίθετα με την ιατρική γνώση και εμείς δεν παρέχουμε καμία ενημέρωση ούτε καν στους γιατρούς. Αυτός ο πόλεμος συνεχίζεται για τον καπνό επί τουλάχιστον 100 χρόνια.

Θα πάρω ένα λεπτό για να παρουσιάσω τι δήλωνε η Συνομοσπονδία Καπνοβιομηχανιών στην Αμερική το 1959. Έλεγε, λοιπόν, μεταξύ άλλων σε μια δήλωση, η οποία ήταν περίπου μία σελίδα, ότι για περισσότερα από 300 χρόνια ο καπνός προσφέρει παρηγοριά, χαλάρωση και ευχαρίστηση στην ανθρωπότητα. Λέω ότι αυτό έγινε το 1959 όταν ήδη το 1942 είχε αποδειχθεί ότι είναι καρκινογόνος. Δηλώνει, επιπλέον, ότι δεν είναι καρκινογόνο. Λέει ότι δεν υπάρχει συμφωνία μεταξύ των ειδικών για το ποια είναι η πραγματική αιτία του καρκίνου του πνεύμονα και επιπλέον δηλώνει ότι θα συνασπιστούν για να δώσουν μια ειλικρινή πληροφόρηση προς τους καπνιστές τσιγάρων.

Τι ακούσαμε σε αυτή την αίθουσα; Ότι η νικοτίνη δεν επηρεάζει τον καρκίνο. Αγνοούσε ο καλεσμένος μας – ελπίζω ότι αγνοούσε – ότι το 2025 υπάρχει μετα-ανάλυση δημοσιευμένη σε έγκριτο περιοδικό, που λέει ότι η νικοτίνη ενισχύει την ανάπτυξη όγκων που πιθανόν να υπάρχουν και αναστέλλει τη δράση των θεραπειών. Επομένως, για ποιο πράγμα μιλάμε; Δεν είναι αυτό παραπληροφόρηση; Εμείς τι κάνουμε; Στη νομοθεσία δεν λέμε τίποτα για τη γκρίζα διαφήμιση. Δεν λέμε τίποτα για την παρέμβαση του ΕΣΡ για απαγόρευση γκρίζας διαφήμισης ή έστω παλαιών έργων που μπορεί να προσφέρει τσιγάρο κάποιος σε μια γυναίκα.

Ουσιαστικά, πώς λειτουργούμε αν είμαστε σε πόλεμο; Απαγορεύουμε την οπλοφορία, αλλά αν κάποιος πυροβολήσει σε έναν ελεύθερο χώρο και ακόμη και αν δεν πληγωθεί κανένας, τον φυλακίζουμε. Αυτή, όμως, την όμορφη κοπέλα, την οποία πληρώνει μια βιομηχανία για να προσφέρει δωρεάν τσιγάρα σε εφήβους, δεν την ρωτάμε ποιος την πλήρωσε και δεν τιμωρούμε το βιομήχανο. Σας ευχαριστώ.

**ΑΣΗΜΙΝΑ ΣΚΟΔΡΑ (Προεδρεύουσα της Επιτροπής):** Και εμείς ευχαριστούμε.

Ο κ. Βαρτζόπουλος, έχει το λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Ευχαριστώ, κυρία Πρόεδρε. Κυρίες και κύριοι συνάδελφοι, κατ’ αρχάς, θα επαναλάβω το αυτονόητο, το οποίο, βεβαίως, κατέχετε, γνωρίζετε, υποστηρίζετε και εφαρμόζετε όλοι σας, το λέω χάριν της συνέχειας του λόγου, ότι οι νόμοι είναι, ως γνωστόν, κανονιστικές ρυθμίσεις, δηλαδή είναι κανόνες δικαίου, οι οποίες ρυθμίζουν τη συμπεριφορά των πολιτών, τι επιτρέπεται τι απαγορεύεται, θεσμοθετούν υποδομές και κανονίζουν διαδικασίες. Δεν είναι εκδήλωση πολιτικών προθέσεων – αυτή είναι εθνική στρατηγική, όπως πολύ σωστά είπε η κ. Φωτίου – και δεν είναι και παράθεση δράσεων, αυτά εμπεριέχονται στα σχέδια δράσεων τα οποία εφαρμόζουν τις εθνικές στρατηγικές.

Τι κάναμε εμείς; Εμείς, πριν από ένα χρόνο περίπου, στον ν.5129/2024, θεσμοθετήσαμε και το Εθνικό Δίκτυο Υπηρεσιών Ψυχικής Υγείας αλλά και τον Εθνικό Οργανισμό Πρόληψης και Αντιμετώπισης Εξαρτήσεων, όλων των εξαρτήσεων και εκεί, σαφώς ορίσαμε από νομοθετικής πλευράς τη δυνατότητα και την υποχρέωση συνέργειας όλων των εμπλεκομένων Υπουργείων και φορέων και των Οργανισμών του Υπουργείου Παιδείας και όλων των δομών του Υπουργείου Κοινωνικής Συνοχής. Έτσι, λοιπόν, από νομοθετικής πλευράς όλα αυτά τα οποία ζητάτε έχουν ήδη τακτοποιηθεί.

Ο Εισηγητής της Πλειοψηφίας, σήμερα, σας παρέθεσε στην αρχή της ομιλίας του, με μεγάλη επιμέλεια, όλες τις δράσεις που γίνονται στα συναρμόδια Υπουργεία και για την αντιμετώπιση του φαινομένου του αλκοόλ, ιδίως σε ανηλίκους και για την αντιμετώπιση της χρήσης καπνικών προϊόντων. Πέρα από τα συγχαρητήριά μου, κύριε συνάδελφε, θα σας παρακαλούσα και αύριο, στην κύρια τοποθέτησή σας, πραγματικώς, επειδή βλέπω ότι απασχολεί όλους τους συναδέλφους εδώ, να επιμείνετε σε αυτή την τοποθέτηση, δείχνοντας ακριβώς τι συμβαίνει σε αυτόν τον τομέα και από πλευράς εθνικής στρατηγικής και από πλευράς δράσεων. Πιο συγκεκριμένα, όσον αφορά τον ΕΟΠΑΕ, σας είπα ότι θα παρουσιάσει την επικαιροποιημένη εθνική στρατηγική για την αντιμετώπιση των εξαρτήσεων, συμπληρώνοντας τον ένα χρόνο λειτουργίας του, δηλαδή, στις αρχές τις επομένης χρονιάς.

Σας λέω μόνο ενδεικτικώς, ότι εκτός από τις 35 δομές για την αντιμετώπιση του αλκοόλ που υφίστανται σήμερα, αυτή τη στιγμή που μιλάμε, ήδη έχουν ενταχθεί – δεν είναι δήλωση σκοπιμότητας είναι δήλωση εξειδικεύσεως – σε συγκεκριμένα προγράμματα του ΕΣΠΑ, προγράμματα δημιουργίας νέων δομών για την πρόληψη και την αντιμετώπιση της εξαρτήσεως από αλκοόλ ύψους 23.288.000 ευρώ και προβλέπονται, πέραν από τις υφιστάμενες 35 δομές, τρία νέα κέντρα σωματικής αποτοξίνωσης, επτά συνδυαστικές μονάδες, τρεις πολυδύναμες μονάδες για αντιμετώπιση αλκοόλ και νομίμων εξαρτήσεων και εννέα πολυδύναμα κέντρα γενικής αντιμετώπισης των εξαρτήσεων.

Αυτά εντάσσονται σε ένα γενικότερο πρόγραμμα αυξήσεως της δραστηριότητας του ΕΟΠΑΕ, πρωτόγνωρο για τη χώρα μας, ύψους 40 εκατομμυρίων, όλων δράσεων εντεταγμένων ήδη στο ΕΣΠΑ, τα οποία θα οδηγήσουν, εντός της τρεχούσης προγραμματικής περιόδου του ΕΣΠΑ, σε μία αύξηση δεκάδων από προσωπικής πλευράς δομών του ΕΟΠΑΕ και πρόσληψη τουλάχιστον 350 νέων επαγγελματιών αντιμετώπισης και πρόληψης των εξαρτήσεων.

Κλείνοντας, θα ήθελα να σας ευχαριστήσω για τη πολύ, πραγματικά, υψηλή ποιότητα της συνολικής παρεμβάσεως σε ένα τόσο σημαντικό για τη νεολαία νομοσχέδιο. Ορισμένες από τις παρατηρήσεις σας όσον αφορά π.χ. το ζήτημα της διαφήμισης μας απασχολούν και θα το αντιμετωπίσουμε έτσι όπως ετέθη. Όσον αφορά τις ερωτήσεις που θέσατε, συνάδελφε από το ΠΑΣΟΚ, θα σας έχουμε συγκεκριμένες απαντήσεις. Σας ευχαριστώ.

**ΑΣΗΜΙΝΑ ΣΚΟΔΡΑ (Προεδρεύουσα της Επιτροπής):** Και εμείς ευχαριστούμε. Κυρίες και κύριοι συνάδελφοι. Στο σημείο αυτό ολοκληρώθηκε η συζήτηση επί του σχεδίου του Υπουργείου Υγείας «Προστασία των ανηλίκων από προϊόντα καπνού και αλκοόλ, τροποποιήσεις ν. 3730/2008 και ν. 4419/2016, ρυθμίσεις για μη καπνικά προϊόντα, ψηφιακό μητρώο ελέγχου προϊόντων καπνού, αλκοόλ και λοιπών μη καπνικών προϊόντων και άλλες διατάξεις».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της Αρχής.

Ο Εισηγητής της Πλειοψηφίας εισηγήθηκε την ψήφιση του ανωτέρου σχεδίου νόμου, ενώ η Εισηγήτρια της Μειοψηφίας, ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ», ο Ειδικός Αγορητής της Κ.Ο. «ΚΟΥΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ –ΚΥΡΙΑΚΟΣ ΒΕΛΟΠΟΥΛΟΣ», η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», η Ειδική Αγορήτρια της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», και ο Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» επιφυλάχθηκαν για την τελική τοποθέτησή τους κατά τη συζήτηση του σχεδίου νόμου στη Βουλή.

Στο σημείο αυτό ερωτάται η Επιτροπή, γίνονται δεκτά τα άρθρα 1 έως 54 του σχεδίου νόμου;

**ΠΟΛΛΟΙ ΒΟΥΛΕΥΤΕΣ**: Δεκτά, δεκτά.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Τα άρθρα 1 έως 54 γίνονται δεκτά ως έχουν, κατά πλειοψηφία.

Ερωτάται η Επιτροπή, γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Το ακροτελεύτιο άρθρο γίνεται δεκτό, κατά πλειοψηφία.

Τέλος ερωτάται η Επιτροπή αν το ανωτέρω σχέδιο νόμου γίνεται δεκτό και στο σύνολό του;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Δεκτό, κατά πλειοψηφία. Συνεπώς, το σχέδιο νόμου του Υπουργείου Υγείας γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Σας ευχαριστούμε πολύ. Ολοκληρώθηκε η συζήτηση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λυτρίβη Ιωάννα, Μαντάς Περικλής, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπαδόπουλος Μιχαήλ, Παπασωτηρίου Σταύρος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Θρασκιά Ουρανία (Ράνια), Καζάνη Αικατερίνη, Πουλάς Ανδρέας, Τσίμαρης Ιωάννης, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Μανωλάκου Διαμάντω, Κτενά Αφροδίτη, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Κουρουπάκη Ασπασία, Κεφαλά Γεωργία (Τζώρτζια), Μπιμπίλας Σπυρίδωνας, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος και Φλώρος Κωνσταντίνος.

Τέλος και περί ώρα 12.00΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΗΣ ΕΠΙΤΡΟΠΗΣ**

**ΑΣΗΜΙΝΑ ΣΚΟΝΔΡΑ**